10 Khasiat Kacang Botol Yang Anda Perlu tahu

Apakah khasiat dan kebaikan kacang botol pada kesihatan? Artikel ini akan membincangkan khasiat kacang botol, kandungan nutrisi dan komponen sihat di dalamnya.

Kacang botol atau nama saintifiknya Psophocarpus tetragonolobus tergolong dalam kumpulan leguminosa. Sesetengah orang juga memanggil kacang botol sebagai kacang botor. Kacang botol selalu dimasak menjadi sayur atau dimakan menjadi ulam bagi masyarakat di Malaysia. Namun, apakah khasiat dan nutrisi sebenar yang terkandung di dalam kacang botol? Teruskan membaca artikel jika ingin mengetahui dengan lebih lanjut kandungan nutrisi, kebaikan dan khasiat memakan kacang botol.

Kacang botol mengandungi banyak kandungan nutrisi yang sangat baik untuk dimakan. Kacang botol boleh dijadikan snek sihat disebabkan kandungan lemak juga kalori yang rendah selain mengandungi protein dan serat yang tinggi. 100 gram kacang botol mengandungi sebanyak 49kcal jumlah tenaga, 0.795mg asid pantothenik, 0.45mg asid riboflavin dan 0.175mg vitamin B6. Selain mengandungi kandungan mineral yang baik dan tinggi, kacang botol juga mengandungi kandungan vitamin A dan vitamin C yang tinggi. Berikut merupakan ringkasan kandungan nutrisi bagi 100gram berat kacang botol segar.

Tenaga (kcal) : 49.00 kcalKarbohidrat (g) : 4.31 gProtein (g) : 6.95 gLemak (g) : 0.87 gKolesterol (mg) : tiada   Folat (mcg) : 66.00 mcgNiasin (mg) : 0.90 mgAsid Pantotenik (mg) : 0.059 mgPiridoksin (mg) : 0.113 mgRiboflavin (mg) : 0.10 mgTiamin (mg) : 0.14 mgVitamin A (IU) : 128 IUVitamin C (mg) : 18.3 mgSodium (mg) : 4.0 mgPotasium (mg) : 240.0 mgKalsium (mg)  : 84.0 mgTembaga (mcg) :  0.051 mcgZat Besi (mg) : 1.5 mgMagnesium (mg) : 34.0 mgFosforus (mg) : 37.0 mgSelenium (mcg) : 1.50 mcgZink (mg) : 0.39 mg

Komponen sihat dalam kacang botol

Semua bahagian tanaman kacang botol sebenarnya boleh dimakan. Daun, bunga dan kacang botol boleh dimakan mentah atau dimasak. Setiap bahagian ini mengandungi vitamin A, vitamin C, kalsium, zat besi dan lain-lain. Batang lembut merupakan bahagian yang paling banyak dimakan manakala bunga kacang botol pula digunakan sebagai hiasan produk pastri. Selain itu, daun muda kacang botol boleh dipetik dan dimasak sebagai sayuran daun yang lain. Buahnya yang muda dan lembut pula boleh dijadikan sayuran mentah atau diolah menjadi sayur kerabu, digoreng, atau ditumis.

10 Khasiat kacang botol

1. Meningkatkan Imuniti Badan dan Mengurangkan Keradangan

Kacang botol kaya dengan vitamin C dan vitamin A. Memakan kacang botol sebenarnya boleh membantu menguatkan sistem imunisasi badan. Kacang botol yang dapat meningkatkan sistem imunisasi badan dapat membantu badan untuk menghalang dari sebarang jangkitan penyakit.

Jumlah vitamin C dan vitamin A yang banyak di dalam kacang botol juga bertindak sebagai anti-radang. Sifat antioksidan yang dimiliki oleh vitamin A, vitamin C dan selenium membantu mengurangkan risiko kekurangan superoksida termutasi (SOD) dan seterusnya dapat membantu mengurangkan bengkak bagi pesakit yang mengalami radang seperti pesakit arthritis.

2. Membantu Mengurangkan Berat Badan dan Membina Otot

Disebabkan kacang botol mempunyai kalori dan lemak yang rendah serta jumlah protein yang agak tinggi, kacang botol sesuai untuk dijadikan makanan untuk mengurangkan berat badan. Kacang botol yang mempunyai kandungan serat dapat membantu individu yang ingin menurunkan berat badan merasa cepat kenyang dan membolehkannya kenyang dengan lebih lama sehingga masa makan yang seterusnya. Serat yang terdapat di dalam kacang botol juga dapat mengurangkan rasa lapar yang berterusan dan mengurangkan rasa ingin makan makanan yang manis dan berlemak.

Selain daripada menurunkan berat badan, kacang botol membantu dalam membina otot-otot badan kerana kandungan proteinnya yang tinggi. Disamping membantu membina otot, protein yang terdapat di dalam kacang botol dapat membantu memperbaiki otot-otot di dalam badan. Pengambilan kacang botol secara berkala amat bermanfaat bagi membekalkan protein ketika pembinaan otot badan dan menurunkan berat badan.

3. Meningkatkan Tenaga dan Membantu Mengisi Keperluan Nutrisi

Kacang botol yang mengandungi fosforus dapat membantu meningkatkan dan mengekalkan tenaga harian. Hal ini seterusnya amat membantu untuk mengurangkan keletihan dan lemah otot. Jumlah karbohidrat yang terdapat di dalam kacang botol dapat membekalkan dan meningkatkan tenaga yang diperlukan oleh tubuh. Kekurangan nutrisi juga boleh menyebabkan keletihan dan kelesuan.

Oleh sebab itu, kacang botol boleh mengisi kekurangan nutrisi di dalam badan. Pengambilan kacang botol yang mengandungi pelbagai jenis mineral dan vitamin amat membantu dalam mengembalikan tahap nutrisi pada kadar normal mengikut keperluan badan. Jika anda kerap berasa lesu, memakan kacang botol mungkin dapat membantu.

4. Membantu bagi Ibu-ibu Sebelum dan Selepas Bersalin

Ketika mengandung, ibu-ibu memerlukan jumlah folat yang banyak untuk membantu tumbesaran bayi di dalam kandungan. Kacang botol merupakan salah satu sumber yang kaya dengan jumlah folat. Folat di dalam kacang botol boleh menyokong dan membantu pembentukan bayi di dalam kandungan seterusnya mengurangkan risiko kecacatan tiub saraf pada bayi. Seiring dengan kandungan folat, sumber zat besi yang terdapat di dalam kacang botol juga boleh menurunkan risiko berlakunya anemia pada ibu yang mengandung.

Anemia ketika mengandung amat merbahaya kerana boleh menyebabkan kelahiran pramatang. Selain itu, ibu yang selepas bersalin juga boleh memakan kacang botol kerana kacang botol dapat membantu dalam proses pencernaan dan mencegah sembelit. Serat yang terdapat di dalam kacang botol selain membantu mengelakkan sembelit juga mampu mengurangkan risiko kekembungan perut.

5. Mengurangkan Risiko Diabetes dan Melindungi DNA

Kacang botol dapat membantu dalam mengurangkan risiko berlakunya diabetes. Kajian menunjukkan bahawa pengambilan kalsium bersama vitamin D dapat dijadikan salah satu pencegahan penyakit diabetes. Hal ini demikian kerana kacang botol mempunyai jumlah kalsium yang agak tinggi. Gabungan kalsium dan vitamin D dapat menstabilkan metabolisma glukosa di dalam badan dan memberi kesan kepada sel pankreas untuk menghasilkan rembesan insulin selaras dengan kadar gula darah.

Dengan keseimbangan kadar gula di dalam darah, kacang botol dapat mencegah berlakunya diabetes. Selain itu, kacang botol juga mempunyai vitamin A yang sangat baik untuk badan. Vitamin A ini dapat membantu melindungi DNA di dalam badan daripada kerosakan disebabkan oleh radikal bebas.

Artikel Berkaitan: Kencing manis dan Rawatannya

6. Meningkatkan Keanjalan Kulit dan Mencegah Penuaan Pramatang

Seperti yang disebutkan di atas, pengambilan kacang botol secara berkala sangat baik untuk kesihatan kulit. Kandungan vitamin C yang terdapat di dalam kacang botol boleh mengurangkan kerosakan kulit dari dalam dan luar seterusnya mengekalkan keanjalan kulit.

Kandungan vitamin C di dalam kacang botol seterusnya merangsang pertumbuhan kolagen di dalam kulit untuk mengelakkan permukaan kulit menjadi kering, kusam dan berkedut. Vitamin C, vitamin A dan selenium yang terdapat di dalam kacang botol dapat membantu melawan radikal bebas di dalam badan dan mengurangkan risiko penuaan pramatang.

7. Mengurangkan Sakit Kepala dan Migrain

Kandungan asid amino triptofan sebanyak 1.08g bagi setiap 100gram kacang botol sebenarnya sangat membantu untuk mengurangkan kesakitan kepala yang disebabkan tekanan dan ketegangan. Triptofan terbukti dalam banyak kajian membantu mengurangkan risiko berlakunya sakit kepala dan migrain. Hal ini demikian kerana, triptofan membantu dalam penghasilan serotonin. Serotonin ini seterusnya membantu menghilangkan gejala sakit kepala dan migrain yang disebabkan oleh cahaya.

8. Membantu dalam Penyakit Asma

Individu yang menghidap asma bolehlah mengambil kacang botol bagi mengurangkan risiko berlakunya serangan asma. Kandungan magnesium yang tinggi di dalam kacang botol sebenarnya dapat membantu merehatkan otot-otot bronkus dalam sistem pernafasan. Hal ini seterusnya membantu penderita asma kronik dalam menangani gangguan serangan asma. Kandungan magnesium di dalam kacang botol juga dapat membantu pernafasan menjadi lebih baik dan terkawal. Oleh itu, pesakit asma boleh mencuba mengambil kacang botol sebagai makanan pelengkap secara berkala.

9. Meningkatkan Kesihatan Tulang dan Memperbaiki Penglihatan

Kandungan kalsium dalam kekacang mempunyai pelbagai manfaat untuk tubuh terutamanya untuk kesihatan tulang. Pengambilan kalsium yang mencukupi dari pelbagai sumber dapat membantu menjaga kesihatan tulang dan seterusnya mengelakkan risiko berlakunya penyakit osteoporosis.

Selain dari kalsium, kandungan tiamin di dalam kacang botol dibuktikan dapat merawat masalah yang berkaitan dengan penglihatan. Penggunaan dan memakan kacang botol secara berkala dapat membantu mencegah timbulnya penyakit seperti glaukoma dan katarak mata. Tiamin juga dapat membantu meningkatkan keupayaan untuk menghantar isyarat otot dan saraf yang sangat penting dalam penglihatan dan fikiran.

10. Membantu Membuat Darah dan Meningkatkan Darah dalam Badan

Kacang botol sesuai diambil bagi individu yang mengalami gejala kurang darah merah. Pengambilan kacang botol secara berkala dapat membantu dalam penghasilan darah disebabkan kandungan folik asidnya yang tinggi. Seterusnya, kacang botol boleh dimakan untuk mencegah berlakunya anemia. Selain itu, individu yang menghadapi masalah kurang zat besi juga boleh mengambil kacang botol sebagai salah satu hidangan pelengkap bagi membantu penghasilan haemoglobin di dalam badan.

Kesimpulannya, kacang botol memang mengandungi pelbagai khasiat yang tersendiri yang baik untuk dimakan. Kacang botol boleh dimakan bersama ulam-ulaman lain atau sayur-sayuran lain untuk mendapatkan khasiat optimum. Bagi individu yang alergi terhadap kekacang dan menghidap penyakit kekurangan enzim G6PD harus berhati-hati untuk mengambil kacang botol. Ambillah kacang botol secara bersederhana mengikut jumlah yang disarankan.

Khasiat Tumbuh-tumbuhan yang lain

Ahmad, N. I., Daud, S. F., Sulaiman, L. H., Mahiyuddin, W. R. W., Abdullah, A., & Abdullah, M. P. (2010). Tabiat pengambilan ulam-ulaman di kalangan orang dewasa pelbagai etnik di Selangor. Jurnal Sains Kesihatan Malaysia (Malaysian Journal of Health Sciences), 8(2).Chay, S. Y., Salleh, A., Sulaiman, N. F., Abidin, N. Z., Hanafi, M. A., Zarei, M., & Saari, N. (2018). Blood-pressure lowering efficacy of winged bean seed hydrolysate in spontaneously hypertensive rats, peptide characterization and a toxicity study in Sprague-Dawley rats.Food & function,9(3), 1657-1671.Chromatography Tandem Mass Spectrometry.Journal of nutritional science and vitaminology,63(1), 69-80.Cho, I. S., Lee, S. H., Park, C. M., & Kim, S. H. (2017). Phosphorylation Properties of Recombinant OsCPK11, a Calcium-dependent Protein Kinase from Rice.생명과학회지,27(12), 1393-1402.Cordain, L., Toohey, L., Smith, M. J., & Hickey, M. S. (2000). Modulation of immune function by dietary lectins in rheumatoid arthritis. British Journal of Nutrition, 83(3), 207-217.Cuvelier, K., Storsley, J., Mollard, R., Thandapilly, S. J., & Ames, N. (2017). A Review of the Impact of Whole Pulses on Glycemic Response.Cereal Foods World,62(2), 53-58.Fagbenro, O. A. (1999). Comparative evaluation of heat-processed Winged bean (Psophocarpus tetragonolobus) meals as partial replacement for fish meal in diets for the African catfish (Clarias gariepinus). Aquaculture, 170(3-4), 297-305.Higuchi, M., Inoue, K., & Iwai, K. (1984). Occurrence of TwoElectrophoretically Different Lectins in Winged Bean.Agricultural and biological chemistry,48(8), 2177-2180.Jena, A. K., Deuri, R., Sharma, P., & Singh, S. P. (2018). Underutilized vegetable crops and their importance.Journal of Pharmacognosy and Phytochemistry,7(5), 402-407.Kadam, S. S., Salunkhe, D. K., & Luh, B. S. (1984). Winged bean in human nutrition.Critical Reviews in Food Science & Nutrition,21(1), 1-40.


10 Khasiat Buah Markisa Yang Anda Perlu Tahu

Apakah khasiat dan kebaikan buah markisa kepada kesihatan? Artikel ini akan membincangkan khasiat buah markisa, kandungan nutrisi dan komponen sihat di dalam makanan ini.

Buah markisa atau nama saintifiknya passiflora edulis merupakan sejenis buah berbentuk bulat yang berwarna kuning atau ungu dan pokoknya pula bersifat menjalar. Ianya boleh didapati di negara-negara yang bersifat tropika dan sub-tropika seperti Australia. Buah ini mempunyai rasa yang masam dan manis dan turut mempunyai biji yang banyak. Selain itu, buah ini ditanam secara komersial di Malaysia. Buah markisa digunakan secara meluas di dalam industri penghasilan makanan seperti penghasilan jus dan jem. Namun begitu, tahukah anda akan kebaikan buah markisa ini?

Tenaga: 97kcalKarbohidrat: 23.38gSerat: 10.4gProtien: 2.2gLemak: 0.7g

Di atas menunjukkan kandungan mikronutrisi yang terdapat pada setiap 100 g buah markisa. 100 g buah markisa mampu membekalkan sebanyak 97 kcal tenaga, 23.38 g karbohidrat, 10.4 g serat, 2.2 g protein dan 0.7 lemak.

Kalsium: 12mgZat besi: 1.6mgNatrium: 28mgKalium: 348mgFosforus: 68mgVitamin C: 30mgVitamin A: 64mgFolat: 14mcg

Bagi kandungan mikronutrisi pula, setiap 100 g buah markisa mengandungi 12 mg kalsium, 1.6 mg zat besi, 28 mg natrium, 348 mg kalium, 68 mg fosforus, 30 mg vitamin C, 64 mg vitamin A dan 14 µg folat.

Komponen Penting Dalam Buah Markisa

Flavonoid adalah sebatian yang boleh ditemui pada tumbuhan seperti sayur dan buah-buahan. Ianya menyumbang kepada warna tumbuhan tersebut. Isi buah markisa kaya dengan sebatian flavonoid di mana setiap ml isi buah ini mengandungi 158 µg flavonoid.

Triterpenoid adalah komponen yang terdapat pada pelbagai bahagian pokok buah markisa. Triterpenoid merupakan sebuah komponen yang bersifat anti bakteria, anti tumor dan pelbagai lagi manfaat untuk kesihatan.

10 Kebaikan Buah Markisa Kepada Kesihatan

Buah markisa mempunyai kandungan serat yang tinggi di mana setiap 100 g buah markisa mampu memenuhi hampir satu per tiga keperluan serat harian yang diperlukan oleh badan. Serat adalah salah satu komponen yang dapat mencegah sembelit. Pengambilan serat dapat meransang pergerakkan bahan di usus dan menggalakkan pembuangan air besar.

Buah markisa mempunyai sifat anti-oksida di mana ianya mampu untuk mencegah kerosakkan sel dan radikal bebas. Hal ini kerana buah markisa mempunyai pelbagai kandungan flavonoid dan mikronutrisi seperti vitamin C. Ianya juga mempunyai kandungan anti oksida yang tinggi berbanding pisang, nenas dan manga.

Di dalam satu kajian yang dijalankan ke atas haiwan, didapati bahawa ekstrak buah markisa dapat menurunkan tekanan darah haiwan tersebut. Hal ini boleh dijelaskan melalui kandungan kaliumnya yang tinggi di mana kalium bersifat untuk menurunkan tekanan darah. Selain itu, buah markisa turut kaya dengan polifenol.

Artikel Berkaitan: Tanda-tanda tekanan darah tinggi dan rawatannya.

Pengambilan ekstrak buah markisa yang berwarna ungu dilihat mempunyai sifat melindungi hati. Satu kajian yang dijalankan ke atas haiwan mendapati bahawa pengambilan ekstrak ini mencegah kecederaan hati haiwan tersebut.

Satu kajian telah dijalankan ke atas haiwan yang mempunyai masalah fibrosis hati. Didapati pengambilan ekstrak buah markisa mengurangkan kadar kematian dan mencegah penurunan berat badan haiwan tersebut. Selain itu, ianya juga turut menurunkan bilangan inflamatori sel di dalam haiwan tersebut.

Di dalam satu kajian yang dijalankan ke atas haiwan, didapati bahawa pengambilan buah markisa dapat menurunkan paras kolesterol. Di dalam kajian ini, pengambilan jus buah markisa pada 580 mg/kg sehari sekali pada tempoh masa 30 hari dapat menurunkan paras kolesterol tidak baik dan meningkatkan paras kolesterol baik.

Skurvi adalah sejenis penyakit di mana badan kekurangan vitamin C. pesakit akan mengalami masalah seperti lemah badan dan pendarah gusi. Buah markisa mempunyai kandungan vitamin C yang tinggi di mana setiap 100 g buah markisa mempunyai 30 mg vitamin C. Jumlah vitamin C ini sudah cukup untuk memenuhi hampir separuh keperluan vitamin C harian kita.

8. Mengurangkan paras gula di dalam darah

Di dalam satu kajian yang dijalankan terhadap haiwan, didapati bahawa pengambilan jus buah markisa dapat mengurangkan paras gula di dalam haiwan tersebut. Pemberian pektin dari buah markisa turut mengurangkan paras gula di dalam darah.

Artikel Berkaitan: Tanda-tanda kencing manis dan rawatannya

Di dalam satu kajian percubaan klinikal, didapati bahawa pengambilan buah markisa dapat mengurangkan simptom batuk dan sesak nafas bagi individu yang menghidap asma. Selain itu, tiada sebarang kesan sampingan yang ditemui pada para peserta kajian ini.

Di dalam satu kajian percubaan klinikal, didapati bahawa pengambilan buah markisa secara oral selama 56 hari mengurangkan simptom yang berkaitan dengan osteoarthritis. Hal ini boleh dijelaskan dengan pelbagai komponen yang bersifat anti radang yang terdapat dalam buah markisa.

Kesimpulannya terdapat pelbagai manfaat yang ditawarkan oleh buah markisa terhadap kesihatan. Namun begitu, pengambilannya haruslah secara terkawal dan bersederhana.

Diharapkan artikel khasiat buah markisa ini dapat memberikan sedikit sebanyak pengetahuan berkenaan buah ini.

Khasiat Buah yang lain

Farid, R., Rezaieyazdi, Z., Mirfeizi, Z., Hatef, M. R., Mirheidari, M., Mansouri, H., et al. (2010). Oral intake of purple passion fruit peel extract reduces pain and stiffness and improves physical function in adult patients with knee osteoarthritis. Nutr. Res. 30, 601–606. He X, Luan F, Yang Y, Wang Z, Zhao Z, Fang J, Wang M, Zuo M and Li Y (2020) Passiflora edulis: An Insight Into Current Researches on Phytochemistry and Pharmacology. Front. Pharmacol. 11:617.Watson, R. R., Zibadi, S., Rafatpanah, H., Jabbari, F., Ghasemi, R., Ghafari, J., et al. (2008). Oral administration of the purple passion fruit peel extract reduces wheeze and cough and improves shortness of breath in adults with asthma. Nutr. Res. 28, 166–171.


Nyamuk Anopheles: Spesies dan Kesan Pada Kesihatan

Apakah spesies nyamuk Anopheles dan kesannya pada kesihatan? Artikel ini akan membincangkan spesies nyamuk ini, kesan kepada kesihatan dan ciri-ciri nyamuk ini.

Nyamuk Anopheles lebih dikenali dengan nama nyamuk Tiruk atau nyamuk Malaria oleh masyarakat di Malaysia. Nyamuk Anopheles juga merupakan agen pembawa penyakit seperti nyamuk Aedes yang membawa penyakit Denggi. Nyamuk Anopheles betina menyebarkan parasit protozoa iaitu Plasmodium yang mengakibatkan penyakit demam Malaria. Selain itu, nyamuk Anopheles juga menjadi vektor penyebab Filariasis, Encephalitis dan agen penyebar cacing jantung pada anjing, Dirofilaria immitis.

Nyamuk ini membiak di hutan dan tertumpu di kawasan berpaya dan berair sepertimana asal usul perkataan Malaria dalam bahasa kuno yang bererti udara tidak elok. Nyamuk ini lebih cenderung untuk menyerang mamalia termasuk manusia untuk mendapatkan bekalan darah. Sesuatu yang mungkin baru anda ketahui adalah nyamuk yang seringkali anda lihat hinggap di dinding rumah anda adalah nyamuk Anopheles dan ia selalunya hinggap dengan kedudukan membentuk sudut.

Nyamuk Anopheles tergolong di bawah order Diptera dan berada di dalam keluarga Culicidae. Terdapat 460 spesies nyamuk Anopheles yang telah dikenalpasti di seluruh dunia. Namun hanya 30 hingga 40 spesies sahaja yang didapati berupaya menyebarkan malaria.

Anopheles gambiae merupakan spesies yang paling utama disebabkan peranannya sebagai penyebar parasit malaria, Plasmodium falciparum dalam kawasan endemik di Afrika. Anopheles sundaicus pula adalah penyebar malaria di benua Asia. Antara spesies-spesies utama yang lain adalah Anopheles balabacensis, Anopheles subpictus, Anopheles stephensis dan Anopheles maculatus.

Kebanyakan spesies nyamuk ini berbeza dari segi taburan tempat mereka hidup dan beberapa ciri sampingan. Contohnya, spesies nyamuk Anopheles maculatus dan Anopheles balabacensis banyak terdapat di kawasan bukit bukau di mana spesies lain mungkin tidak terdapat di kawasan sebegini. Nyamuk Anopheles sundaicus dan Anopheles subpictus dipercayai sangat aktif pada waktu malam iaitu di antara jam 11 malam sehingga 1 pagi dan sangat gemar menghisap darah haiwan ternakan.

Nyamuk Anopheles memiliki tubuh kecil dan halus. Secara fizikal, nyamuk ini berbeza dengan nyamuk Aedes kerana warnanya yang kekuning-kuningan berbanding Aedes yang berwarna hitam dan mempunyai belang. Nyamuk ini juga mempunyai ciri istimewa iaitu posisinya semasa beristirehat adalah 45 darjah dari permukaan di mana bahagian abdomennya tetap berada di atas.

Ia juga lebih gemar menghisap darah daripada waktu senja sehingga malam membawa ke dinihari dan lebih banyak tertumpu di kawasan urban. Anopheles gemar meletakkan telur di atas air yang lebih keruh dan kotor berbanding dengan Aedes yang menempatkan telurnya pada takungan air yang jernih dan tidak terlalu kotor. Tahukah anda bahawa Anopheles merupakan sejenis serangga terbang yang lemah dan menjadi tidak aktif dalam keadaan sekeliling yang berangin.

Sepertimana nyamuk Aedes, nyamuk Anopheles juga mempunyai kitaran metamorfosis lengkap.

Nyamuk Anopheles banyak terdapat di kawasan-kawasan seperti berikut:

Lopak air yang berumputKawasan payaDi dalam saluran airPermukaan air yang terdedah kepada cahaya matahari.Kawasan anak sungai  di kaki bukitAliran air di tepi semakAir di celah-celah batu

Nyamuk Anopheles merupakan penyebab utama kewujudan demam Malaria iaitu satu penyakit berjangkit bawaan vektor yang disebabkan oleh parasit protozoa. Parasit ini akan hidup di dalam sel darah merah manusia dan akhirnya akan merosakkan sel darah tersebut. Terdapat beberapa jenis protozoa yang paling kerap menyebabkan demam malaria iaitu:

Plasmodium falciparumPlasmodium vivaxPlasmodium malariaePlasmodium knowlesi

Apabila parasit protozoa masuk ke dalam tubuh manusia ia akan bergerak melalui salur darah dan terus ke hati. Dalam organ hati, protozoa menjadi matang dan masuk semula ke sistem darah dan membiak di dalam saluran darah. Dalam tempoh beberapa jam selepas jangkitan, sel darah merah pecah dan mengeluarkan lebih banyak parasit dan lebih banyak sel darah merah akan terus dijangkiti.

Demam malaria boleh mengakibatkan anaemia disebabkan kemusnahan sel darah merah. Ini menyebabkan bilangan hemoglobin yang dilepaskan ke dalam sistem peredaran darah menjadi berlebihan selepas sel darah merah pecah.

Demam panas – suhu boleh mencecah 41 darjah celciusMenggigil dan berpeluh dengan banyak.Sakit kepala Lemah badan dan keletihanSakit otot JaundisAnemiaSawan

Apabila seseorang pesakit dijangkiti demam malaria, beberapa komplikasi seperti berikut mungkin berlaku kepada pesakit tersebut:

Kegagalan fungsi hati dan buah pinggangKemusnahan sel darah merahJangkitan kuman di lapisan otak (Meningitis)Limpa pecah dan mengakibatkan perdarahan yang teruk

Terdapat beberapa cara pencegahan yang boleh diamalkan agar tidak dijangkiti penyakit bawaan nyamuk ini. Ia adalah:

Memusnahkan tempat pembiakan nyamuk Anopheles dengan mencampurkan racun serangga di tempat pembiakannya seperti di paya atau kawasan air yang bertakung.Melakukan kaedah semburan dinding atau semburan fokal dengan menggunakan racun serangga yang mempunyai kesan residu seperti deltamethrin.Menggunakan kaedah yang sama juga untuk pencelupan kelambu berubat.Memakai baju berlengan panjang dan seluar panjang apabila berada di luar rumahMemasang jaring di tingkap untuk menghalang nyamuk daripada masuk ke dalam rumahMenyapu krim atau ubat penghalang nyamuk bagi mengelakkan gigitan nyamuk terutamanya apabila memasuki kawasan hutan.

Artikel Berkaitan: Nyamuk Aedes

Ronald J Trent PhD, BSc(Med), MB BS (Sydney), DPhil (Oxon) (2005) INFECTIOUS DISEASES. FRACP, FRCPA, in Molecular Medicine (Third Edition)Sinka, M.E., Bangs, M.J, Manguin, S., Chareonviriyaphap, T., Patil, A.P., Temperley, W.H., Gething, P.W., Elyazar, I.R.F., Kabaria, C.W., Harbach, R.E. and Hay, S.I. (2011). The dominant Anopheles vectors of human malaria in the Asia-Pacific region: occurrence data, distribution maps and bionomic précis. Parasites and Vectors 4: 89Sukowati, Supratman, and Shinta Shinta (2009).”Habitat Perkembangbiakan Dan Aktivitas Menggigit Nyamuk Anopheles Sundaicus Dan Anopheles Subpictus Di Purworejo, Jawa Tengah.” Indonesian Journal of Health Ecology, vol. 8, no. 1, Mar. 2009.Management Guidelines of Malaria in Malaysia (2013). Ministry of Health MalaysiaDr. Fuad Hashim (2012). Malaria. Portal MyHealth. Kementerian Kesihatan Malaysia.Meibalan, E., & Marti, M. (2017). Biology of Malaria Transmission. Cold Spring Harbor perspectives in medicine, 7(3), a025452.


Demam Campak: Punca, Simptom dan Rawatan

Apakah punca kepada demam campak? Artikel ini akan membincangkan punca demam campak, simptom dan rawatan kepada masalah ini.

Demam campak juga dikenali sebagai measles ialah satu penyakit berjangkit yang serius yang disebabkan oleh jangkitan virus Rubeola. Sebelum pengenalan vaksin campak pada tahun 1963, wabak ini tersebar dengan meluas dan tercetus sekitar setiap 2-3 tahun. Ia juga telah menyebabkan kira-kira 2.6 juta kematian setiap tahun.

Mengikut statistik yang dikeluarkan oleh Organisasi Kesihatan Dunia (WHO), lebih daripada 140,000 individu telah mati akibat campak pada tahun 2018. Daripada jumlah itu, kanak-kanak di bawah umur 5 tahun ialah antara yang tertinggi.

Di Malaysia, kes demam campak dilihat semakin berkurangan iaitu daripada 1,958 kes pada 2018 kepada 1,077 kes pada 2019. Ini jelas membuktikan bahawa program imunisasi kebangsaan yang telah dilancarkan oleh Kementerian Kesihatan Malaysia adalah berkesan dalam mencegah penyakit berjangkit yang boleh dicegah melalui suntikan vaksin ini.

Demam campak berlaku disebabkan oleh virus Rubeola yang biasanya merebak melalui sentuhan atau atau melalui udara. Virus ini menjangkiti saluran pernafasan, kemudian merebak ke seluruh badan. Campak adalah penyakit manusia dan tidak mempunyai bukti ianya berlaku pada haiwan.

Gejala demam campak selalunya muncul pada 7 hingga 14 hari selepas terdedah kepada virus. Antara simptom awal termasuklah:

Demam panasBatukHidung berairMata merah dan berairBintik koplik iaitu bintik putih kecil di dalam mulut (selalunya berlaku 2-3 hari selepas mengalami simptom awal di atas)Ruam campak yang biasanya tumbuh di kepala dan perlahan-lahan merebak ke bahagian badan yang lain (selalunya berlaku 3-5 hari selepas mengalami simptom awal)

Penyakit Lain yang Berkaitan

Beberapa penyakit yang boleh menunjukkan simptom yang sama dengan demam campak termasuklah:

Demam DenggiKencing TikusChicken pox (Cacar air)Jangkitan Neisseria meningitidis yang menyebabkan radang di selaput otak (meningitis)Jangkitan kuman Parvovirus B19Jangkitan Virus RubellaPenyakit KawasakiJangkitan virus Epstein-Barr (EBV)Demam Scarlett

Walaupun diagnosis demam campak boleh dilakukan melalui pemeriksaan ruam kulit serta gejala lain seperti demam, batuk, sakit tekak dan bintik koplik, tetapi ujian lain mungkin dilakukan bagi mengesahkan kehadiran virus tersebut. Antaranya ialah:

Ujian ini akan menggunakan sampel darah untuk melihat kehadiran antibodi terhadap virus Rubeola. Selain itu, ia juga digunakan untuk melihat paras sel darah putih yang mungkin meningkat sekiranya berlaku jangkitan.

Ujian ini bertujuan melihat kehadiran virus melalui penggunaan sampel cecair di tekak dan air kencing kerana virus banyak didapati di kawasan ini.

3. Polymerase Chain Reaction (PCR)

Ujian ini melibatkan pengambilan genetik daripada virus yang terlibat. Jika genetik itu sama dengan genetik virus campak, maka diagnosis demam campak akan disahkan.

Tiada rawatan yang khusus atau spesifik bagi demam campak. Rawatan yang diberikan merupakan rawatan sokongan iaitu rawatan berdasarkan simptom seperti:

Ubat demamAntibiotik : bagi merawat jangkitan mata,telinga, atau paru-paruOral Rehydration Solution (ORS) bagi menggantikan cecair dalam badan yang hilang akibat cirit-birit atau muntahMinum air yang banyakSuplemen vitamin A : suplemen ini mengembalikan tahap vitamin A yang rendah semasa demam campak. Selain itu, ia dapat mencegah kerosakan mata serta terbukti dapat mengurangkan jumlah kematian akibat campak.Pelembap udara untuk membantu meredakan batuk dan sakit tekak

Demam campak boleh menyebabkan jangkitan yang serius pada semua peringkat umur. Walau bagaimanapun, terdapat beberapa kumpulan yang lebih cenderung mengalami komplikasi campak iaitu:

Kanak-kanak berumur kurang dari 5 tahunOrang dewasa yang berumur lebih dari 30 tahunWanita mengandungIndividu yang mempunyai sistem imun badan yang lemah seperti kanser atau HIV

Antara komplikasi yang boleh terjadi ialah:

Hilang penglihatanJangkitan kuman di otakCirit-birit yang terukKurang hidrasiJangkitan telingaJangkitan paru-paru

Bagi wanita mengandung, demam campak boleh meningkat risiko untuk mendapat:

KeguguranBersalin sebelum tiba tarikh yang sepatutnyaBayi kurang berat semasa lahir

Terdapat beberapa cara untuk mencegah demam campak:

Vaksin campak telah digunakan selama hampir 60 tahun. Ia selamat, berkesan dan murah. Dua dos vaksin campak terbukti 97% berkesan untuk mencegah jangkitan campak.

Di Malaysia, vaksin MMR diberikan dalam bentuk ‘3 in 1’ yang dapat melindungi anda atau anak-anak anda dari measles (campak), mumps (beguk) , dan rubela.

Amalkan kebersihan tangan yang baik. Basuh tangan sebelum makan, setelah menggunakan bilik mandi dan sebelum menyentuh wajah, mulut, atau hidung.Jangan berkongsi barang peribadi dengan orang yang mungkin dijangkiti campak. Ini termasuk perkara seperti peralatan makan, gelas minum, dan berus gigi.Elakkan daripada bersentuhan dengan orang yang dijangkiti campak

Sekiranya anda atau anak anda merupakan pesakit demam campak:

Kekal di rumah dan elakkan ke tempat kerja, sekolah atau tempat awam sehingga anda tidak berjangkit. Ini adalah sekitar 4 hari selepas ruam campak muncul.Elakkan bersentuhan dengan orang yang mudah terdedah kepada jangkitan, seperti bayi yang terlalu muda untuk diberi vaksin dan orang yang mengalami sistem imun badan yang lemah.Tutup hidung dan mulut semasa batuk atau bersin. Buang semua tisu yang digunakan dengan segera. Sekiranya anda tidak mempunyai tisu, bersinlah ke celah siku anda, bukan ke tangan anda.Pastikan tangan sentiasa dicuci dan gunakan  cecair pembasmi kuman(sanitiser) pada permukaan atau objek yang sering anda sentuh.

Measles. (n.d.). Retrieved February 24, 2021, from WHOChoong, M. Y. (2020, April 24). Malaysia sees drop in measles cases. The Star Online.Measles Complications. (2020, November 5). Centers for Disease Control and Prevention.Higuera, V. (2019, August 22). Everything You Need to Know About the Measles. Healthline. Felman, A. (2020, June 30). What to know about measles. Medical News Today. https://www.medicalnewstoday.com/articles/37135Saad, L. (2020, December 26). Demam Campak (Measles): Punca, Simptom dan Rawatan.


Ubat Arang: kegunaan, Dos & Kesan Sampingan

Apakah kegunaan ubat atau pil arang? Artikel ini akan membincangkan kegunaan ubat arang dalam perubatan, dos dan kesan sampingan ubat ini.

Arang ubatan (medicinal atau activated charcoal) kerap mengingatkan penulis kepada suatu pengalaman paling ‘menyiksakan’ ketika saya terkena cirit-birit yang agak ketara dalam zaman masih seorang pelajar farmasi. Justeru, dah alang teringat-ingat peristiwa lama, penulis berhasrat untuk memperkenalkan serba sedikit berkenaan pil arang tersebut sebagai panduan bersama juga.

Penggunaan arang ubatan tidak dinyatakan secara rasmi dalam FDA, namun begitu indikasi yang agak senang dijumpai berlegar dalam fungsi-fungsi tersebut:

Keracunan berkaitan ubat-ubatan dan bahan kimia organik lain (pengecualian akan dibincang dalam karangan ini)Keracunan makananCirit-birit, muntah-muntah, kembung perut (pemberian ubat dalam kalangan kanak-kanak tidak digalakkan kebiasaannya)Keracunan buah pinggang berkaitan simptom uremia (pengumpulan protein dalam buah pinggang berlebihan yang tidak boleh dikeluarkan dari badan)Kegatalan daripada hemodialisis (bagi pesakit buah pinggang).

Arang kerap dijumpai dalam pil berkekuatan 200 – 250 g arang ubatan, dan dalam bebutir kecil 50g, dijual dalam pelbagai jenama. Arang ubatan boleh didapati di farmasi komuniti berhampiran dan terdapat di sesetengah hospital dan klinik kesihatan.

Dos yang biasa diberikan kepada pesakit selalu menjurus kepada indikasi tertentu.

Cirit-birit dan muntah: 2-4 biji (atau 1-2 biji bagi kanak-kanak) dalam sela masa 4 – 6 jam. (ataupun 2 – 3 kali sehari)Kekembungan perut (dewasa): 1 – 2 biji boleh diberikan secepat mungkin selepas makan dan diulang semula pada sela masa 2 jam sehinggalah kembung perut tiada.Keracunan berkaitan ubat-ubatan: diberi mengikut berat badan (0.5 – 1 g/kg berat badan, dos kanak-kanak bawah setahun: 1 g/kg), jadi kebiasaanya paling kurang pesakit dewasa akan biasanya mengambil sehingga 2 – 4 biji per berat badan, dan kanak-kanak atas dari setahun boleh mengambil dari 3 – 4 biji per berat badan, semuanya dalam satu dos sahaja ataupun boleh diambil selang 6 – 8 jam jika digunakan secara kerap.

Bagaimana cara pengambilan ubat tersebut?

Dewasa dan kanak-kanak lebih 12 tahun: ditelan dengan air mineral dalam kuantiti yang banyak, tidak perlu dikunyahKes toksisiti melibatkan kecemasan ataupun dalam Unit Rawatan rapi (ICU):Pesakit masih dalam keadaan sedar: doktor ataupun jururawat di bawah pengawasan pegawai perubatan biasanya mencampurkan arang tersebut dengan air dijadikan sebagai sebuah paste (konsistensi ubat seakan-akan ubat gigi yang biasa digunakan untuk memberus gigi) dan diberikan secara perlahan-lahan dalam kuantiti yang kecil dan secara berterusan kepada pesakit.Pesakit tidak sedarkan diri: Ampaian ubat diberikan melalui tiub gastrik, boleh juga dicampurkan bersama sebatian garam elektrolit penuh atau salina isotonik bagi dos pelbagai.Dalam kes toksisiti juga, penggunaan arang ubatan juga digalakkan untuk diambil bersama 1 sudu teh (atau ½ – 1 sudu teh dalam kanak-kanak) sebatian garam natrium sulfat (sodium sulfate atau garam Glauber) yang dilarutkan dalam segelas air 30 – 60 minit selepas mengambil dos ubat arang demikian. Ini disebabkan garam Glauber berfungsi sebagai ubat laksatif (ubat yang mendorong pergerakan usus untuk memudahkan proses nyahtinja tahi) yang membolehkan bahan toksik terbabit dapat dikeluarkan secepat mungkin dan mencegah penyerapan oleh badan.

Ubat biji dan bebutir ubat arang biasanya perlu disimpan dalam suhu kering dan dingin. Jangan disimpan dalam ruang melebihi 30°C.

Ubat arang dihasilkan melalui proses penyulingan musnah (destruction distillation) ataupun proses pirolisis (pyrolysis) bahan organik seperti batang kayu, yang kemudiannya dibakar dalam sebatian gas teroksida dalam suhu tinggi menghasilkan arang yang membentuk liang-liang kecil di dalamnya, lalu menambahkan luas kawasan permukaannya.

Struktur sedemikian memberikan ruang agak berguna buat ubat arang menyerap segala jenis bahan organik dan ubat-ubatan serta bahan kimia yang diambil pesakit, serta toksik dihasilkan bakteria dan virus dan juga dari sumber tumbuh-tumbuhan sekali. Disebabkan hal sedemikian jugalah, ubat arang amat berpotensi melegakan kesakitan berkaitan sistem penghadaman badan terutama kekembungan perut, muntah, sakit perut dan cirit-birit serta keracunan makanan dan ubat-ubatan.

Aspirasi pulmonari (arang tersedut masuk ke sistem pernafasan) – digunakan secara berhati-hati jika pesakit ada kegagalan akut sistem pernafasan, sindrom gangguan respiratori akut, bronchilosis obliterans (paru-paru jagung) ataupun penyakit paru-paru kronikTekanan darah rendah (jarang)Ketidakseimbangan elektrolit (garam) dalam tubuh badan (jarang)Gangguan sistem penghadaman yang ketara (jarang)

Penggunaan ubat arang adalah amat tidak sesuai diberikan pada pesakit-pesakit sedemikian:

Kanak-kanak (bawah 1 tahun tidak sesuai)Keracunan bahan kimia organik berasaskan sianida, asid mineral, alkali kuat mengkakis (sodium hidroksida dalam peluntur misalnya), zat besi dan keracunan melibatkan alkohol (metanol, etanol ataupun etilena glikol secara khususnya)Kecacatan atau kelompangan sistem penghadaman badan (kecacatan struktur anatomi sistem penghadaman, penghadangan dalam sistem penghadaman yang disebabkan pelbagai faktor, pendarahan, serta kemunculan lubang-lubang dalam sistem penghadaman (gastrointestinal perforation)Kegagalan buah pinggang (sesetengah sediaan ubat arang bersama katarsis dan laksatif – ubat lawas berak – mengurangkan penyerapan elektrolit penting untuk tubuh badan pesakit)Mengandung dan menyusukan anak (hanya jika betul-betul memerlukan saja)

Arang ubatan lebih bagus digunakan dalam waktu perut kosong (sebelum makan) ataupun diambil kira-kira 2 jam selepas makan. Jika sistem penghadaman pesakit agak laju, boleh diambil 1 jam selepas makan.Arang ubatan tidak boleh diambil bersama pengambilan ubat-ubatan kronik lain (jika ada), sebaik-baiknya asingkan pengambilan ubat-ubatan dan arang selama 2-4 jam.Jangan makan ubat arang bersama-sama makanan, susu dan bahan terbitan susu (lebih-lebih lagi ais krim, sherbet dan sebagainya) serta ubat-ubatan lain.Pengambilan sirap ipecac untuk batuk-batuk bersama arang ubatan perlu diasingkan paling kurang selang 2 jam.Pengambilan arang bersama sorbitol (dalam sesetengah sediaan, sorbitol juga berfungsi sebagai laksatif) perlu dikurangkan untuk mengelak kehilangan garam dari tubuh badan. Dalam kes toksisiti melibatkan cecair mudah meruap atau bahan hasil penyulingan petroleum, penggunaan laksatif sorbitol dengan arang ubatan boleh diambil bersama tetapi tidak boleh digunakan secara kerap kerana boleh mengganggu sistem penghadaman badan pesakit.Jika pesakit didapati mengalami simptom-simptom berkaitan gangguan sistem penghadaman ataupun aspirasi pulmonari, segeralah berjumpa doktor.

Seperti yang dibincangkan sebentar tadi, pengambilan kebanyakan ubat kronik dan ubat-ubat lain akan mengurangkan kesan terapeutik ubat mereka kerana diserap terlebih dahulu dengan ubat-ubatan.

Sirap ipecac (ubat batuk sediaan herba) mengurangkan kesan terapeutik sirap.Pengambilan methionine (antara ubat penyelamat bagi keracunan paracetamol dan sakit hati) kurang diserap badan apabila diambil bersama arang ubatan.

Pengambilan makanan turut mempengaruhi keefektifan arang ubatan, seperti:

Sherbet dan marmalade (buah-buahan sitrus yang diperam)Susu dan terbitan susu (keju, yogurt, ais krim)

Namun begitu, adalah amat penting untuk bertanyakan terlebih dahulu pada doktor atau farmasis anda jika ada sebarang keraguan berkaitan ubat anda.

Ubat arang jika diambil berlebihan sebenarnya boleh juga menjadi toksin kepada badan sendiri, biasanya muncul dengan kesan sampingan biasa dan serius seperti yang telah dibicarakan di atas. Namun begitu, kes tersebut jarang-jarang dijumpai.

Kes ringan dan sederhana: Rawatan diberikan secara simptomatik dan sebagai alat sokongan untuk memudahkan pesakit.Kes serius: Sama seperti rawatan untuk kes ringan dan sederhana tetapi dengan pengecualian:Aspirasi pneumonia: Simptom yang boleh terjadi pada pesakit yang mengalami aspirasi pulmonari. Rawatan dikawal menerusi parameter penting: kepekatan gas oksigen dalam pembuluh arteri, nadi oksimetri, serta ujian fungsi pulmonari, dan ujian X-ray pesakit. Prosedur yang mungkin diberikan melibatkan intubasi endotrakeal, ventilasi mekanikal untuk membantu pernafasan serta bronkoskopi.Penilaian doktor juga perlu dilakukan untuk mengenalpasti keaktifan sistem penghadaman pesakit, menerusi pengawalan simptom-simptom yang kerap dilihat: abdomen badan tegang dan kesakitan, muntah-muntah dan sembelit.Ketidakseimbangan elektrolit badan: pemberian garam elektrolit menerusi saluran intravena dengan normal salina boleh difikirkan jika pesakit kehilangan garam penting agak banyak dari badan.

Cupisti, A., Piccoli, G. B., & Gallieni, M. (2020). Charcoal for the management of pruritus and uremic toxins in patients with chronic kidney disease. Current Opinion in Nephrology and Hypertension, 29(1), 71–79.Charcoal, activated. Dalam: MIMS Online Micromedex


Migrain: Punca, Simptom dan Rawatan

Apakah punca kepada masalah migrain? Artikel ini akan membincangkan punca migrain, simptom dan rawatan kepada masalah ini.

Setiap orang pasti pernah mengalami migrain sekurang-kurangnya sekali seumur hidup. Berbeza dengan sakit kepala biasa, migrain merupakan penyakit neurologi yang mempunyai simptom-simptom tertentu seperti perubahan deria yang juga dikenali sebagai aura.

Mengikut kajian, masalah sakit kepala ini telah mempengaruhi sekitar 1 bilion individu di seluruh dunia. Selain faktor genetik, golongan wanita adalah lebih kerap untuk mendapat migrain berbanding lelaki dengan nisbah 3:1. Bukan sahaja menyakitkan, malah ia juga boleh menganggu aktiviti seharian seseorang. Lebih daripada 90% penghidap tidak dapat bekerja, belajar atau melakukan aktiviti secara normal semasa serangan migrain.

Walaupun masalah ini boleh sembuh dengan sendiri, tetapi ia juga boleh menjadi simptom bagi penyakit-penyakit tertentu. Artikel ini akan menerangkan dengan lebih lanjut mengenai punca, simptom serta rawatan bagi masalah sakit kepala ini.

Walaupun punca migrain masih tidak difahami secara menyeluruh, para penyelidik percaya bahawa faktor genetik dan persekitaran juga memainkan peranan. Selain itu, pengurangan hormon serotonin yang berfungsi untuk mengawal kesakitan pada saraf juga dipercayai mempunyai kaitan dengan masalah ini.

Punca lain yang boleh menyebabkan migrain termasuklah:

Persekitaran seperti lampu yang terang, bunyi atau bau yang kuatCuaca yang terlalu panas atau sejukKekurangan air (dehidrasi)Perubahan hormon semasa haid, kehamilan atau menopausPengambilan pil perancang atau terapi penggantian hormonAktiviti fizikal yang berlebihanTekanan emosiPemakanan tidak sihat seperti makanan masin, pemanis buatan atau penambah rasa monosodium glutamat (MSG).Tidak mengambil makanan yang cukup juga boleh menyebabkan penurunan kandungan gula dan sakit kepala.Pengambilan kafein dan alcohol secara berlebihanMerokokPerubahan corak tidur seperti tidur yang terlalu banyak atau terlalu sedikitPengambilan ubat secara berlebihan – sekiranya anda sering mengambil ubat untuk migrain melebihi 10 hari dalam sebulan, anda mungkin boleh mengalami ‘rebound headache’ iaitu sakit kepala disebabkan oleh ubat yang berlebihan.

Terdapat empat fasa migrain yang berbeza. Namun begitu, seseorang tidak semestinya melalui ke semua fasa sebelum mengalami sakit kepala ini.

Fasa ini merupakan fasa pertama migrain yang boleh terjadi dalam 1-2 hari sebelum mendapat mengelami sakit kepala. Antara simptomnya ialah:

Gangguan emosi seperti rasa tertekanKurang selera makan atau mengidam makananSembelitKeresahanLeher berasa tegangMuntah dan loya

Fasa kedua ini boleh muncul sebelum atau semasa sakit kepala. Aura bermula secara berperingkat dan biasanya berlaku sekitar 20 minit – 1 jam. Antara simptomnya ialah:

Melihat seolah-olah ada kelipan atau garisan zig-zagSukar untuk melihatBerasa sensasi menyucuk di tangan atau kakiLemah atau kebas pada satu sisi badanSukar bercakapMendengar bunyi yang tidak adSukar mengawal pergerakan

3. Sakit kepala (migrain)

Sakit kepala ini biasanya bermula secara beransur-ansur dan kemudian menjadi lebih teruk. Antara simptom yang boleh di alami ialah:

Sakit kepala berdenyutSakit di satu sisi kepalaSensitif terhadap cahaya, bunyi atau bauSakit kepala yang menjadi teruk melalui pergerakan, batuk atau bersin

Fasa terakhir ini boleh berlangsung dalam masa 24 jam selepas serangan migrain. Antara simptomnya ialah:

Rasa letih dan lesuLemahKeliruPeningGangguan emosiSensitif terhadap cahaya, bunyi atau bau

Penyakit Lain yang Berkaitan

Simptom sakit kepala yang kerap berlaku boleh juga terjadi sekiranya seseorang mempunyai keadaan lain seperti:

Cluster headacheJangkitan kuman di bahagian otakKanser otakPendarahan otakBrain aneurysm

Kebanyakan masalah ini boleh di diagnos secara klinikal iaitu melalui sejarah kesihatan pesakit serta pemeriksaan fizikal. Namun, sekiranya doktor mengesyaki bahawa migrain yang terjadi adalah disebabkan oleh penyakit tertentu, maka beberapa ujian lain akan dilakukan seperti

1. CT Scan dan MRI

Untuk melihat jangkitan kuman di bahagian otak, tumor, atau sebarang pendarahan di otak.

2. Lumbar puncture (air tulang belakang)

Dilakukan jika migrain berlaku disebabkan oleh jangkitan kuman di bahagian otak

Rawatan boleh dibahagi kepada dua iaitu ketika serangan migrain dan rawatan pencegahan.

Ketika ini, pesakit akan diberikan beberapa jenis ubat bagi membantu mengurangkan simptom. Antaranya ialah:

Ubat tahan sakit seperti NSAIDs (Mefenemic Acid, Ibuprofen dan Diclofenac)Ubat migrain seperti Triptans dan Ergot alkaloids(Sumatriptan, Rizatriptan dan lain-lain)Ubat muntah seperti Metoclopramide atau Promethazine

Rawatan ini dilakukan bertujuan untuk:

Mengurangkan simptom pesakit serta kekerapan serangan sakit kepalaMengembalikan kualiti hidup pesakit yang mungkin telah terjejas disebabkan oleh penyakit ini.

Namun begitu, rawatan ini hanya akan diberikan kepada pesakit yang memenuhi kriteria seperti

Sakit kepala yang kerap sekurang-kurangnya 2 kali dalam masa sebulanSakit kepala melebihi 24 jamAktiviti harian yang terjejasSimptom masih kekal walaupun telah mengambil ubatKerap menggunakan ubat tahan sakit iaitu sekitar 2 kali seminggu

Antara ubat yang diberikan (dan memerlukan preskripsi doktor) ialah:

Ubat tekanan darah tinggi seperti Propranolol atau TimololUbat sawan seperti Sodium ValproateUbat anti-depressant seperti Amitryptiline

Antara langkah pencegahan yang boleh anda cuba bagi mengelakkan migrain ialah:

Ketahui apa yang mencetuskan migrain anda dan elakkan perkara tersebutKekal hidrat melalui pengambilan air sekurang-kurangnya 8 gelas sehariAmbil makanan yang sihat serta elakkan melangkau masa makanDapatkan tidur yang cukup dan berkualitiBerhenti merokokKurangkan pengambilan kafein dan minuman beralkoholBelajar mengatasi tekanan dengan cara yangKerap bersenam. Ini kerana penyelidik percaya bahawa obesiti juga mempunyai kaitan dengan migrain.

Migraine facts. (2021, January 15). Retrieved February 22, 2021Nall, R. (2017, December 20). Everything you want to know about migraine. Retrieved February 22, 2021, from HealtlineChawla, J. (2020, June 10). Migraine Headache Differential Diagnoses. Emedicine.Saad, L. (2020, November 29). Migrain: Punca, Simptom dan Rawatan. The Diagnosa. Migraine. (2021). MedlinePlus.


10 Khasiat Buah Delima yang Perlu Anda Tahu

Apakah khasiat buah delima kepada kesihatan? Artikel ini akan membincangkan khasiat buah delima, kandungan nutrisi dan komponen sihat di dalam buah delima.

Delima (Promegranate) dengan nama saintifiknya  ‘Punica Granatum’ merupakan buah  yang mengandungi  nilai  nutrisi yang tinggi. Buah ini mempunyai bahagian biji yang  diselaputi isi berbentuk prisma atau dikenali sebagai ‘membran pulpy’ (testa). Tekstur isinya lembut dan berair yang dilindungi oleh ‘membran pulpy’.

Ia kaya dengan antioksida, mineral dan vitamin yang berperanan dalam meningkatkan status kesihatan seseorang individu. Tingginya kandungan khasiat dalam buah delima ini telah meraih perhatian bukan sahaja di bidang kesihatan malahan bidang ekonomi juga. Banyak  kajian yang telah diterbitkan berkaitan biji, isi mahupun kulit buah delima. Pokok buah delima dikategorikan dalam tumbuhan renek yang berasal dari kawasan Asia Barat Daya. Ia tumbuh secara semulajadi dan ditanam secara komersial di merata negara. Jenis-jenis delima adalah berbeza berdasarkan bentuk dan warna serta biji dan tahap kemanisannya.

Delima lebih dikenali dengan kandungan antioksida di dalamnya. Selain daripada vitamin C, komponen anti radang, antimikrob dan anti mutagenic, ia juga mengandungi polifenol seperti asid gallic, asid ferulic dan catechin. Antara mineral yang dijumpai dalam delima ialah kalsium,kalium, magnesium,fosforus,zink dan juga zat besi.

Kalori: 83kcalKarbohidrat: 19gProtein: 1.7gLemak: 1.2gKalsium: 10mgVitamin C: 10.2mgZat Besi: 0.3mg

18% dari kandungan biji buah delima terdiri daripada lemam iaitu asid lemak seperti asid punicid iaitu kumpulan asid linolenik. Terdapat juga komponen fitoestrogen di dalam biji buah delima.  Sementara isi atau jus buah delima kaya dengan fruktosa, glukosa dan sukrosa, asid malik, asid sitrik, dan asid fumarik, tannin, fenolic dan antioksida, kulit buah delima lebih tinggi dengan kandungan flavanoid, anthocyanin dan asid askorbik. Bahagian batang dan akar pokok delima mengandungi bahan alkaloid digunakan dalam perubatan tradisional dan juga membantu dalam rawatan cacing di dalam usus.

10 khasiat buah delima

1. Rawatan dan pencegahan kanser

Terdapat banyak kajian yang mengaitkan kemampuan buah delima dalam rawatan kanser contohnya kanser prostat, kanser payudara, kanser usus, kanser kulit, kanser paru-paru. Bahan komponen kimia dalam buah delima mengandungi sifat anti radang, menurunkan aktiviti sel tumor, proliferasi sel kanser dan lain –lain mekanisme sel kanser.

2. Mengurangkan risiko penyakit kardiovaskular

Jus delima yang bersifat antiarterogenik, antihipertensi dan anti radang membantu mengurangkan tekanan oksidatif, menurunkan tekanan darah dan paras kolesterol serta trigliserida serta meningkatkan kolesterol high density lipoprotein (HDL)untuk pesakit hiperlipidemia. Kawalan kolesterol darah yang normal akan menurunkan risiko mendapat penyakit berkaitan kardiovaskular seperti serangan jantung, diabetes dan strok.

Osteoarthritis ialah jenis arthritis yang biasa dialami. Kemerosotan sendi yang berlaku mengurangkan keselesaan dan kualiti hidup pesakit. Sifat anti radang dalam buah delima mampu membantu mengurangkan kesakitan yang dialami.

Penyakit autoimun di mana sel badan akan menyerang sel-sel lain dan menyebabkan pesakit mengalami keradangan dan lebih teruk sekiranya tidak mendapatkan rawatan perubatan. Bahan anti radang dalam buah delima membantu mengurangkan kejadian radang

Sifat antimikrob /antifungal membantu dalam rawatan berkaitan mikrob dan fungal seperti jangkitan candida dan bacteria e coli yang selalunya menyebabkan kejadian cirit birit. Aktiviti bakteria dan fungal ini dikurangkan dengan kehadiran antimikrob dalam buah delima

Kesihatan mulut yang tidak elok pastinya mengundang bau mulut dan ketidakselesaan individu. Bau mulut dikaitkan dengan bakteria yang terdapat di dalam mulut. Sifat antibakteria di dalam buah delima membantu mengekalkan persekitaran bakteria oral di dalam mulut.

Tindakbalas mekanisme penyembuhan luka bersama Komponen kimia buah delima mempercepatkan pembaikan sel di bahagian yang luka, secara tidak langsung kawasan kulit yang terdedah kepada luka berkurangan

Delima dikaitkan dengan meningkatkan kesuburan di kalangan lelaki dan wanita. Terdapat kajian menunjukkan bilangan sperma yang dihasilkan meningkat dan lebih produktif atau sihat . manakala untuk kesuburan wanita pula, ia membantu mengurangkan tekanan oksidatif dalam badan

Walaupun tiada kajian yang membuktikan penyakit Alzheimer boleh dilewatkan, tetapi terdapat kajian yang mencadangkan perubahan diet yang lebih seimbang dapat mengurangkan risiko kejadian Alzheimer berlaku. Delima mengandungi tinggi kandungan polifenol yang terbukti berperanan dalam memelihara sel –sel neuron otak. Kajian ke atas haiwan juga membuktikan tingkahlaku haiwan berubah kepada normal dan senang dikawal selepas pemberian jus delima. walaubagaimanapun lebih kajian diperlukan untuk mengenalpasti mekanisme bahan ini bertindak dalam menangani penyakit Alzheimer

Ini ialah sumber tenaga yang cepat kerana kandungan fruktosa di dalamnya. 100g bahagian buah membekalkan 83 kalori iaitu 18.7 g karbohidrat dan 13g gula sementara protein dan lemak 1-2 g. Sekiranya kita mengambil 50g nasi , ia membekalkan 65 kalori dari 15 g karbohidrat. Oleh itu sekiranya kita minum jus delima, ia boleh memberkan tenaga yang cepat kepada tubuh badan kita.

Buah delima kaya dengan kebaikan nutrisi untuk tubuh badan. Isinya yang manis meningkatkan lagi potensi buah ini untuk senang diterima sebagai makanan dan minuman yang berkhasiat dalam meningkatkan status kesihatan. Walaubagaimanapun besederhanalah dalam pengambilan buah-buahan untuk pemakanan seharian. Dapatkan nasihat pegawai perubatan di hospital atau klinik untuk rawatan penyakit selanjutnya.

Khasiat Buah yang lain

Pablo Melgarejo Et Al (2019), Pomegranate (Punica Granatum L.) A Dry Pericarp Fruit With Fleshy Seeds.Javad Mottaghpishah Et Al. (2018) Total Anthocyanin, Flavanois, Poliphenol And Tannin Contents Of Seven Pomegranate Cultivats Grown In IranAida Zarfwshany, Sedighah Asgavi, Shaghayegh Haghjoojmenmard (2014). Potent Health Effects Of PomegranateGuruh Sarjana, Deny Yudi Fitranti (2014). Pengaruh Pemberian Jus Kulit Delima Terhadap Kadar HDL Danldl Dikalangan Wanita Dislipedemia


Inersia: Huraian dan Aplikasi dalam Kehidupan Seharian

Apakah itu inersia? Artikel ini akan membincangkan dengan lengkap berkenaan inersia dan aplikasi perkara ini dalam kehidupan seharian.

Apakah kaitan Inersia dengan Hukum Gerakan Newton yang Pertama? Hukum Gerakan Newton Pertama ditakrifkan seperti berikut, objek yang berada dalam keadaan pegun akan terus kekal dalam keadaan pegun manakala suatu objek yang sedang bergerak dalam garis lurus dengan halaju seragam akan kekal bergerak dengan halaju seragam kecuali ada daya luar yang bertindak ke atasnya.

Konsep Inersia berkait rapat dengan Hukum Gerakan Newton Pertama iaitu kecenderungan objek untuk kekal pegun atau bergerak.

Sesuatu objek pasti akan ada jisim, jisim sesuatu objek juga mempengaruhi inersia sesuatu objek. Semakin besar jisim, semakin besar inersia. Contoh situasi yang mudah difahami, sebuah troli di pasar raya yang kosong mudah digerakkan berbanding dengan troli yang diisi dengan barang yang penuh. Ini adalah kerana jika terdapat barang yang banyak di dalam troli, jisim troli juga akan bertambah. Oleh yang demikan, kesan inersianya juga lebih besar.

Contoh kedua, objek yang mempunyai jisim yang besar yang sedang bergerak susah untuk berhenti berbanding objek yang mempunyai jisim yang kecil. Perbandingan antara basikal yang mempunyai jisim yang kecil lebih mudah untuk bernenti manakala sebuah kapal terbang yang mempunyai jisim yang lebih besar lebih susah untuk berhenti. Oleh yang demikan, kapal terbang memerlukan landsan yang panjang untuk berhenti.

Pernahkah anda terfikir bagaimana konsep inersia di angkasa dan bagaimana para angkasawan untuk mengukur jisim badan mereka? Di angkasa tiada daya graviti dan menyebabkan objek akan terus terapung di permukaan. Oleh itu, neraca inersia digunakan oleh para angkasawan untuk mengukur jisim badan mereka. Angkasawan akan terus pegun atau berada dalam keadaan terapung kerana tiada sebarang daya dikenakan ke atasnya.

Terdapat beberapa aktiviti kehidupan seharian yang melibatkan Inersia. Contoh situasi dimana susunan buku di atas meja yang disusun rapi secara melintang, buku di tengah-tengah ditarik dan diambil dari susunan tersebut. Apakah yang akan terjadi pada buku-buku di bahagian atas? Buku di bahagian atas kekal pegun dan tidak bergerak bersama-sama dengan buku yang ditarik. Ini kerana Inersia buku membuatkan buku-buku di bahagian atas kekal pegun.

Duit syiling berada dalam keadaan pegun di atas kadbod. Kadbod ditarik dengan cepat dan menyebabkan duit syiling terus jatuh ke dalam gelas. Ini disebabkan Inersia duit syiling mengekalkannya dalam kedaan rehat walaupun kadbod ditarik.

Situasi Yang Melibatkan Inersia dalam Kehidupan Harian

Titisan air hujan boleh dikeringkan dengan memutarkan payung. Apabila payung diputarkan, titisan air hujan dalam keadaan bergerak. Apabila payung berhenti berputar, Inersia titisan-titisan air hujan akan jatuh meninggalkan permukaan atas payung. Payung akan kering.Sos cili dalam botol semasa dituang dengan cepat senang mengalir keluar. Ini kerana, sos dalam botol bergerak bersama-sama dengan botol semasa dituang ke bawah. Apabila gerakan botol dihentikan, inersia sos menyebabkannya terus bergerak ke bawah dan mengalir keluar dari botol. Untuk menghentikan sos daripada terus keluar, kita perlu pusingkan gerakan botol sos tersebut.Lori tangki minyak petrol mempunyai inersia yang besar. Untuk mengurangkan impak inersianya apabila lori berhenti sacara tib-tiba, lori petrol direka khas kepada beberapa bahagian berasingan di dalamnya. Tangki yang berasingan dapat mengurangkan impak inersia minyak petrol ke atas dinding tangki jika lori berhenti secara mendadak.Sistem keledar dalam gerabak roller-coaster direka khas bagi memastikan penumpang kekal di tempat duduknya dan tidak terhumban keluar semasa perubahan arah dan laju gerakan roller-coaster.Situasi di mana penumpang dalam bas atau keretaapi, penumpang terhumban ke belakang apabila bas yang pegun bergerak ke hadapan secara tiba-tiba manakala penumpang terhumban ke hadapan apabila bas yang bergerak berhenti secara tiba-tiba. Inersia penumpang yang membuatkan mereka bergerak ke belakang ataupun ke depan.Penunggang basikal apabila melanggar sebiji batu dan akan terpelanting ke hadapan. Kenapa penunggang tersebut terpelanting sedangkan basikalnya telah berhenti? Ini kerana inersia penunggang tersebut mengekalkan gerakannya ke hadapan dan menyebabkan dia terpelanting ke depan.

Ciri Keselamatan dalam Kereta

Jika kenderaan yang sedang bergerak berhenti secara tiba-tiba, penumpang didalamnya akan terhumban ke hadapan. Ini berlaku kerana adanya inersia yang mengekalkan gerakan mereka ke hadapan. Perkara ini boleh dicegah dengan adanya ciri-ciri keselamatan di dalam kereta.

Tali pinggang keledar yang dipakai dapat mengelakkan daripada terhumban ke hadapan dan tercedera. Ini kerana apabila brek ditekan dengan mengejut, pemandu dan penumpang akan terhumban ke hadapan akibat inersia. Oleh yang demikian, pemakaian tali pinggang amat penting. Seterusnya, beg udara yang dipasang pada bahagian stereng akan mengembang apabila berlaku hentakan yang kuat. Ini dapat menghalang pemandu daripada terhantuk pada stereng. Stereng juga direka khas iaitu mudah patah untuk mengurangkan daya hentakan pemandu pada stereng. Selain itu, alas rehat kepala di tempat duduk hadapan dapat mengelakkan kecederaan di kepala apabila berlaku kemalangan.

Terdapat banyak perkara yang berlaku disekeliling kita adalah berkaitan dengan konsep ini. Ia boleh memberi kesan baik dan juga kesan negatif kepada kita. Tetapi dengan adanya ciri-ciri keselamatan untuk kenderaan dan juga mengamalkan etika yang betul terutamanya ketika menunggang basikal, kesan inersia dapat dikurangkan. Bersamalah kita sentiasa menjaga keselamatan diri terutamanya melibatkan pergerakan di atas jalan raya.

Hukum Newton Pertama – Root of ScienceFizik Tingkatan, M. (n.d.). . Nilam Publication. Retrieved February 20, 2021, from yuhuaphysicsNaza, C. (2015, June 17). Sains 4 5. Online Education of Sciences and Mathematics.


Cara Tanam Bunga Telang yang Betul

Bagaimanakah cara tanam bunga telang yang betul? Artikel ini akan membincangkan cara tanam bunga telang yang betul, pembajaan dan penjagaan pokok ini.

Seperti yang kita ketahui, bunga telang ini adalah merupakan bahan pewarna bagi nasi kerabu. Ianya menghasilkan warna biru yang semulajadi dan sangat cantik pada nasi kerabu dari segi visual. Bunga ini dikenali dengan pelbagai nama seperti bunga teleng, bunga talang dan bunga bisi.

Bunga telang atau nama saintifiknya iaitu clitoria ternatea amat terkenal di sekitar negara Indonesia serta negara kita. Selain dijadikan sebagai bahan pewarna nasi kerabu, ianya turut berguna untuk pelbagai tujuan lain. Terutamanya, untuk tujuan kecantikan dan kesihatan. Ianya boleh dijadikan ubat bagi melawas kencing dan pencernaan, merawat masalah kulit, serta merawat mata.

Disamping itu, ianya juga sesuai dijadikan sebagai tanaman hiasan untuk landskap di rumah. Tanaman ini sewajarnya dibangunkan kerana ianya mempunyai nilai tersendiri dalam pelbagai aspek.  Ianya amat sesuai ditanam dan mampu tumbuh subur di kawasan beriklim seperti Malaysia. Ternyata di sini, kita dapat melihat bahwa ianya satu peluang baru dalam perniagaan sekiranya dikomersialkan.

Oleh itu, kita perlulah mengorak satu langkah secara proaktif mengusahakan tanaman ini. Walaubagaimanapun, sebelum itu kita perlulah serba sedikit mempunyai ilmu asas bagi penanamannya. Melalui artikel kali ini, saya akan mendedahkan tentang cara penanaman bunga telang dengan mudah dan efektif.

Sebelum memulakan penanaman, penyediaan tanah bagi penyemaian awal adalah penting. Pertama sekali, sediakan pasu atau bekas yang bersesuaian. Kemudian, sediakan tanah campuran yang mengandungi tanah organik atau kompos dengan pasir pada nisbah 2:1 dan isikan tanah tersebut ke dalam pasu atau bekas yang telah disediakan. Untuk makluman, info tentang penanaman bunga telang menggunakan batas belum secara umumnya diusahakan.

Tanaman ini boleh ditanam menggunakan keratan dan biji benih. Kebiasaannya, ramai memilih menanamnya menggunakan biji benih kerana peratusan hidup yang tinggi dan mudah. Bagi memilih biji benih yang sesuai, pastikan ianya sihat dan berkualiti untuk ditanam. Terlebih dahulu, benih yang diperolehi perlu direndam dalam air selama 6-8 jam bagi mengaktifkan benih dari keadaan dorman.  Benih yang tenggelam dalam air adalah yang benih yang bagus untuk ditanam. Setelah tamat tempoh yang dinyatakan, benih tersebut sudah boleh ditanam pada media semaian.

Dengan menggunakan media semaian yang telah disediakan, buat lubang sedalam 1cm untuk semaian biji benih. Dalam setiap lubang, pastikan diisi antara 1-2 biji benih dan pastikan juga jarak antara lubang adalah lebih kurang 12cm. Setelah itu, ratakan permukaan tanah tersebut dengan menabur tanah bagi menutupi lubang tersebut.

Kemudian, ianya perlu diletak di tempat yang cerah bagi mendapatkan sumber haba dan cahaya. Perlu diingatkan bahawa, tanah disiram dengan air bagi mengekalkan kelembapan secukupnya. Seterusnya, biarkan selama 5-14 hari sehingga benih bercambah sebelum dipindahkan pada bekas yang lebih besar.

Tamat tempoh percambahan tersebut, sediakan pasu atau bekas yang lebih besar dengan komposisi tanah yang sama. Isikan tanah sehingga ¾ memenuhi ruang pasu. Untuk mendapatkan pokok yang lebih besar, bekas yang lebih besar amat diperlukan hal ini kerana, tiada berlaku persaingan untuk keperluan nutrien serta akar boleh tumbuh dengan baik dan bebas tanpa sebarang halangan ruang. Akhir sekali, biarkan selama 1-2 minggu serta lakukan penyiraman secara berkala bagi memastikan pertumbuhan yang baik.

Penyelenggaraan yang terlibat untuk penanaman ini adalah dari segi penyiraman, pemangkasan, dan juga pemasangan pancang. Penyiraman perlu dilakukan sebanyak 1 kali sehari. Manakala untuk pemangkasan pula, perlu dilakukan pada 2 peringkat iaitu pemangkasan tunas muda dan pemangkasan kanopi bagi mengekalkan bentuk kubah. Bagi menggalakkan pertumbuhan tunas sisi, pokok yang mencapai ketinggian lebih kurang 20cm akan dipangkas menggunakan gunting yang bersih dan tajam di peringkat tunas muda.

Pemangkasan juga dijalankan untuk mengekalkan bentuk kanopi serta menggalakkan pertumbuhan supaya pokok menjadi lebih rimbun. Seterusnya apabila pokok mula menjalar, pemasangan pancang menggunakan kayu atau buluh perlu dilaksanakan. Untuk spesifikasi pancang tersebut, disyorkan untuk menggunakan 4 batang kayu atau buluh berukuran 60cm. Kemudian, lilit dawai dengan baik bagi melingkungi pokok serta menjadi tapak untuk pokok tumbuh melilit dengan rimbun.

Dari segi pembajaan, gunakan baja organik seperti tahi ayam, kompos dan sebagainya sebagai baja asas sebanyak 2 kali seminggu. Penggunaan baja kimia tidak digalakkan kerana ianya bersifat panas dan boleh menyebabkan kelecuran pada bunga sekiranya tidak diberi pada kadar yang tepat.

Kebiasaannya, bunga telang sudah boleh dituai selepas 8 minggu dipindahkan dari semaian. Sebagai tanda ianya sesuai dituai adalah bunga yang dipetik hendaklah matang dari segi warna dan saiz bunga seperti tertera pada gambar di bawah:

Cara Tanam pokok lain yang anda perlu tahu:

Wahyuni A., Tjok, dan Wayan S., (2018). The Unity Colour of Kembang Telang.Gomez, S. M. & Kalamani, A. (2003). “Butterfly Pea (Clitoria ternatea): A Nutritive Multipurpose Forage Legume for the Tropics – An Overview”. Pakistan Journal of Nutrition, 2: 374-379.Tanam Sendiri (2013). Bunga Telang Dalam Pasu. Tanamsendiri.com. Diakses pada February 21, 2021.


Pokok Ketapang: Spesies, Ciri-ciri dan Kegunaan

Apakah ciri-ciri dan spesies pokok ketapang? Artikel ini akan membincangkan ciri-ciri, spesies dan kegunaan pokok ketapang ini.

Pokok ketapang merupakan tumbuhan yang senang dijumpai dan tidak asing lagi di Malaysia. Pokok yang berasal dari Asia Tenggara ini mampu menyesuaikan diri di kawasan tepi sungai, tepi laut dan sebagainya di kawasan  tropika.

Ia ditanam sebagai pokok hiasan kerana silaranya yang cantik serta memberi teduhan yang agak luas. Terdapat banyak kebaikan dan kegunaan yang dapat diperoleh dari pokok ketapang ini sehingga ia dapat dikomersialkan di peringkat antarabangsa. Jom kita mendalami dengan lebih lanjut mengenai pokok ketapang.

Pokok ketapang atau nama saintifiknya ialah Terminalia catappa tergolong dalam famili Combretaceae. Ia turut dipanggil sebagai Indian Almond leaves. Setiap bahagian tumbuhan ini juga mempunyai khasiatnya yang tersendiri.

Pokok ketapang merupakan sejenis pokok rendang yang mempunyai ketinggian sehingga 35 meter. Daunnya bersaiz besar, lebar dan dahan bertingkat membuatkan ia amat digemari sebagai tempat berteduh.

Buah ketapang kebiasaannya berbentuk leper serta bujur yang bersaiz 3.5-7.0 cm panjang dan 2-5 cm lebar. Buahnya berwarna hijau ketika muda dan akan bertukar warna menjadi merah atau kuning mengikut spesies pokok apabila matang. Terdapat lapisan kulit yang tebal pada buah ketapang dan ia mempunyai jus yang pahit.

Bunga ketapang lazimnya berada dalam bentuk jambak yang kecil dan berwarna putih kehijauan. Bilangan bunga agak banyak dalam satu tangkai, namun tidak kesemuanya menjadi buah. Kebiasaannya cuma terdapat 3-5 biji sahaja.

Pokok ketapang merupakan tumbuhan yang tahan lasak dan tidak mempunyai masalah serangan penyakit. Ia tumbuh dengan subur di pelbagai kawasan seperti tanah gambut, tanah pantai, tanah berpasir asalkan kawasan tersebut tidak ditenggelami air. Tumbuhan ini membiak melalui biji benih yang matang dimana ia mudah tumbuh di kawasan yang mempunyai tahap kelembapan yang tinggi. Biji benih ini mampu bertahan dalam satu jangka masa yang lama dan tahan terhadap kemasinan air laut. Lazimnya biji benih akan disemai dalam polibeg sebelum ia ditanam di taman-taman atau di tepi jalan. Tumbuhan ini juga boleh dibiakkan melalui keratang batang atau ranting.

Landskap dan tempat berteduh

Pokok ketapang senang dijumpai di tepi-tepi jalan dan pantai. Ia digunakan bagi mencantikkan landskap kerana mempunyai bentuk pokok yang menarik. Selain itu, pokok ini mempunyai saiz kanopi yang besar dan lebar. Ia berperanan sebagai tempat berteduh terutamanya bagi peniaga-peniaga tepi jalan bagi mengurangkan panas ketika berniaga.

Akar pokok ketapang boleh direbus dan airnya diminum. Ia dipercayai mampu merawat masalah hati, hempedu, cirit birit dan demam panas. Selain itu, air rebusan akar ini juga dapat merawat penyakit bisul, kudis dan juga sakit payu dara bagi ibu yang menyusukan bayi. Biji ketapang pula boleh merangsang penghasilan susu ibu. Biji ketapang ini juga boleh dimakan bersama sarang lebah yang dapat mengelakkan penyakit buasir dan sembelit. Daun ketapang dapat dijadikan penawar sakit tulang belakang dan menghilangkan masalah ruam. Penyakit kulit juga boleh dirawat dengan menghancurkan daun ketapang, dicampur dengan minyak biji ketapang dan disapukan pada tempat sakit kulit.

Daun pokok ketapang mampu memberikan banyak manfaat kepada ikan laga. Ikan laga yang hidup di bawah daun ketapang dipercayai dapat hidup dengan lebih sihat. Daun ketapang berfungsi untuk menurunkan pH air serta menyerap bahan kimia berbahaya bagi memberikan persekitaran yang kondusif kepada ikan laga.

Selain itu, daun ketapang mampu merawat luka-luka pada ikan laga dan mencegah ikan tersebut dari terkena penyakit.  Air daun ketapang amat digemari oleh penternak ikan hiasan kerana ianya boleh menghapuskan beberapa masalah parasit, patogen bakteria dan juga kulat pada ikan.

Kayu pokok ketapang keras dan kukuh. Hal ini membuatkan kayu tersebut sangat sesuai untuk dijadikan perabot, lantai, bahan binaan dan juga bahan bakar.

Daun pokok ketapang sangat bernilai sehingga ia dipasarkan di peringkat antarabangsa. Pokok ketapang hanya dapat dijumpai di Asia Tenggara. Hal ini menyebabkan tumbuhan ini mendapat permintaan yang tinggi dari luar negara. Kebiasaannya daun ketapang diletakkan di dalam akuarium bagi mengawal pH air serta menyerap bahan kimia yang terkandung dalam akuarium. Daun ini juga digunakan bagi menggalakkan pembiakan udang.

Selain itu, daun ketapang ini dikomersialkan dalam bentuk sabun. Penghasilan sabun herba ini membantu mengurangkan penggunaan bahan kimia sekaligus mengurangkan rawatan alahan kulit yang mahal. Daun ketapang mengandungi 12 jenis tanin atau antioksidan yang larut dalam air bagi merawat penyakit kulit. Sabun herba ketapang ini mendapat sambutan yang menggalakkan dari penduduk setempat dan akan dikomersialkan di peringkat antarabangsa. Secara tidak langsung, penghasilan sabun herba ini dapat menjana ekonomi tempatan.

Ketapang. 2010. Retrieved from Dedaun Alam.Ketapang. 2021. Retrieved from Taman Tugu Malaysia.Manfaat daun ketapang yang telah kering. 2020. Retrieved from Sekejung.Pokok ketapang bernilai tinggi, daunnya terbuang tapi sebenarnya sangat lumayan. 2018. Retrieved from My Info Maya.Pokok ketapang. 2012. Retrieved from Anim Agro Technology.Pokok ketapang. 2018. Retrieved from Segalanya tentang Tumbuhan.Pokok ketapang. 2020. Retrieved from Wikipedia.Rosniza, M.T. 2015. Sabun daun ketapang. Retrieved from Berita Harian.


Itik: Spesies, Ciri-ciri, Penternakan dan Ekonomi

Apakah spesies Itik yang ada? Artikel ini akan membincangkan berkenaan spesies Itik, ciri-ciri haiwan ini, penternakannya dan juga ekonomi

Itik atau nama saintifiknya Anas Platyrhynchos adalah sejenis burung akuatik iaitu burung yang boleh berenang dan hidup berdekatan kawasan air. Itik biasanya boleh didapati di kawasan sungai, tasik, dan kolam.

Itik mempunyai tiga subspesies iaitu,

Anas platyrhynchos conboschasAnas platyrhynchos diazi Anas platyrhynchos platyrhynchos.

Itik mempunyai paruh yang besar dan leher yang agak pendek. Jari kakinya bersambung dengan kulit memudahkan itik berenang di dalam air. Itik wujud dalam pelbagai warna; kelabu, kuning, coklat, hijau, hitam dan putih dan badannya dilitupi oleh bulu.

Itik dikenali sebagai haiwan yang lemah. Jadi, ia mempunyai banyak pemangsa, antaranya musang, serigala dan buaya. Namun begitu, itik adalah haiwan omnivor di mana ia memakan tumbuhan akuatik, ikan-ikan bersaiz kecil serta serangga. Itik menggunakan paruhnya yang kuat untuk menangkap makanannya dan seterusnya menelan secara sekaligus. Menariknya, terdapat tiny plate dalam mulut itik yang berfungsi untuk menapis keluar air tanpa kehilangan makanan.

Itik memiliki kelebihan menyesuaikan diri mengikut perubahan persekitaran dalam soal mendapatkan sumber makanan. Salah satu caranya adalah mengubah aktiviti mencari makanan. Secara umumnya, itik mempunyai dua jenis aktiviti mencari makanan;

Menyelam di paras air yang dalam dengan keadaan kepala dan tengkuknya berada di dalam air, Menggali dan mencari makanan di kawasan lumpur atau air cetek dengan keadaan matanya berada di atas permukaan air untuk tujuan berjaga-jaga terhadap kehadiran pemangsa.

Kedua-dua aktiviti ini berbeza dari segi kadar pengambilan makanan, risiko diserang pemangsa dan kos penggunaan tenaga.

Itik jantan menggoncangkan bulu dan kepalanya untuk menarik perhatian itik betina. Ketika musim mengawan ini, itik betina akan bertindak balas dengan menggoyangkan kepalanya ke atas dan ke bawah berulang kali sebagai tanda menerima pelawaan itik jantan untuk mengawan. Terdapat juga itik betina yang bertindak meratakan badannya pada permukaan air (postur mengawan) untuk menarik perhatian itik jantan yang disukainya. Itik biasanya mengawan di kawasan air namun ia juga boleh mengawan di kawasan darat.

Itik tidur dalam keadaan kepalanya dipalingkan dan disandarkan ke belakang badannya. Menariknya, pada waktu yang sama sebahagian otak itik tidur manakala sebahagian lagi kekal aktif dan peka terhadap persekitaran termasuk kehadiran pemangsa. Sehubungan dengan itu, itik tidur dalam keadaan berjaga-jaga di mana sebelah mata tutup dan sebelah mata lagi terbuka.

Anak itik akan meniru kelakuan ibunya atau adik-beradiknya yang meluangkan masa dengannya pada tempoh beberapa jam selepas menetas. Sekiranya anak itik menetas di dalam inkubator, kemungkinan anak itik berkenaan akan mengikut kelakuan si penjaganya dan wujud suatu ikatan di antara mereka. Keadaan ini akan menyebabkan anak itik kerap mengekori penjaganya ke sana sini apabila ia semakin membesar.

Kegiatan penternakan itik dijalankan untuk mendapatkan daging, telur dan bulu itik (untuk proses pembuatan selimut dan bantal). Pelbagai baka itik telah diwujudkan untuk tujuan meningkatkan kualiti produk daging dan telur itik di pasaran dunia. Sehubungan itu, keperluan nutrisi baka-baka ini perlu diambil kira.

Sebagai contoh, protein adalah sumber utama tenaga yang diperlukan untuk melakukan aktiviti seharian termasuk aktviti pembiakan. Vitamin E meningkatkan penghasilan telur, kualiti telur dan kesuburan. Asid amino pula dilaporkan memaksimumkan kenaikan berat badan, imuniti dan prestasi telur dan daging. Kekurangan nutrisi dalam kalangan ternakan itik akan menjejaskan kesihatan serta aktiviti mereka dan seterusnya mempengaruhi pengeluaran daging dan telur itik.

Pada peringkat global, pengeluaran daging dan telur itik didapati meningkat pada setiap tahun. Program pembangunan genetik bagi itik yang dikhususkan untuk pengeluaran daging telah dilakukan dan baka berkualiti contohnya Pekin duck berjaya diwujudkan. Pekin duck kini mampu membekalkan jumlah daging yang besar serta kandungan lemak yang rendah.

Bagi itik yang dikhususkan untuk pengeluaran telur, beberapa rancangan sedang dibuat untuk mewujudkan baka yang mempunyai penghasilan bilangan telur yang banyak, ketahanan terhadap penyakit dan suhu persekitaran yang tinggi.

Anas platyrhynchos Linnaeus. Retrieved from Interagency Taxonomic Information System (ITIS). Duck Sleeping Habits. Retrieved from Cuteness. Fouad, A. M., Ruan, D., Wang, S., Chen, W., Xia, W., & Zheng, C. (2018). Nutritional requirements of meat-type and egg-type ducks: what do we know?. Journal of animal science and biotechnology, 9(1), 1-11.Guillemain, M., Fritz, H., & Blais, S. (2000). Foraging methods can affect patch choice: an experimental study in Mallard (Anas platyrhynchos). Behavioural processes, 50(2-3), 123-129.Interpreting Duck Behavior. Retrieved from The Happy Chicken Coop. Zimmer, C., Boos, M., Bertrand, F., Robin, J. P., & Petit, O. (2011). Behavioural adjustment in response to increased predation risk: a study in three duck species. PloS one, 6(4), e18977.


10 Khasiat Jambu Batu Pada Kesihatan

Apakah khasiat jambu batu pada kesihatan? Artikel ini akan membincangkan khasiat jambu batu, kandungan nutrisi dan komponen sihat dalam jambu batu.

Buah jambu batu ataupun nama saintifiknya psidium guajava adalah sejenis buah yang tidak asing lagi di kalangan masyarakat di negara kita. Buah jambu batu berasal dari keluarga myrtaceae dan mempunyai kulit berwarna hijau, bertesktur kasar. Isinya pula mempunyai variasi warna putih dan merah jambu bergantung kepada jenis jambu batu tersebut.

Untuk rasanya pula, jambu batu mempunyai variasi rasa dari kelat, sedikit masam dan manis. Pokok jambu batu boleh ditemui dengan mudah di negara Malaysia dan sering kali didapati pokok jambu batu ini di mana-mana kawasan pertanian mahupun perumahan di negara ini. Selain dari dimakan begitu sahaja, jambu batu turut digunakan di dalam industri pembuatan makanan seperti di dalam penghasilan jus dan gula-gula berperisa jambu.

Kandungan Makronutrisi dalam 100g Jambut Batu adalah:

Kalori: 46kcalKarbohidrat: 10gSerat: 6.8gProtein: 1.1gLemak: 0.2g

Perkara di atas menunjukkan kandungan makronutrisi yang terdapat pada jambu batu. Bagi setiap 1 biji jambu batu bersaiz kecil, terdapat sebanyak 147 kcal tenaga. Terdapat juga lebih kurang dua tukaran karbohidrat (1 tukaran karbohidrat = 15 g karbohidrat), 21.7 g serat, 3.5 g protein dan 0.64 g lemak.

Kandungan mikronutrisi dalam 100g buah jambu batu adalah:

Kalsium: 33mgZat Beis: 1.2mgNatrium: 23mgKalium: 20mgFosforus: 15mgVitamin C: 152mgKarotin: 60mcg

Perkara di atas menunjukkan kandungan mikronutrisi yang terdapat pada buah jambu batu. Di dalam sebiji buah jambu batu, terdapat 105 mg kalsium, 3.82 mg zat besi, 73 mg natrium, 92 mg kalium, 48 mg fosforus, 484.1 mg vitamin C dan 191 µg karotin.

Komponen Berkhasiat Jambu Batu

Vitamin C ataupun nama lainnya asid askorbik merupakan komponen yang boleh didapati di dalam jambu batu di mana kandungannya di dalam buah ini agak tinggi. Vitamin C bersifat anti oksida dan mampu melawan radikal bebas yang menyebabkan kerosakkan pada sel.

Setiap bahagian buah jambu batu mempunyai komponen fenoliknya yang tersendiri di mana ianya digunakan untuk tujuan perubatan yang berbeza seperti anti bakteria dan merawat cirit-birit.

Jambu batu mempunyai kandungan karotinoid seperti lycopene, β-carotene, β-cryptoxanthin. Karotinoid adalah komponen yang boleh didapati pada tumbuh-tumbuhan dan buah-buahan dan ianya bersifat anti oksida.

10 Khasiat Jambu Batu Kepada Kesihatan

1. Mengurangkan paras gula di dalam darah

Di dalam satu kajian yang di jalankan ke atas haiwan dan manusia di Taiwan, didapati bahawa pengambilan jus buah jambu batu dapat mengurangkan paras gula di dalam darah haiwan dan manusia yang terlibat di dalam kajian tersebut. Kesan ini bukan sahaja boleh diperhatikan pada subjek yang mempunyai paras gula dalam darah yang tinggi, malah turut didapati pada subjek yang mempunyai paras gula yang normal.

Artikel Berkaitan: Tanda-tanda kencing manis

Skurvi adalah keadaan di mana badan kekurangan vitamin C dan antara simptom skurvi adalah lemah badan dan masalah gusi berdarah. Berdasarkan jadual mikronutrisi di atas, 100g buah jambu batu mampu membekalkan sebanyak 152 mg vitamin C di mana jumlah ini sudah cukup untuk memenuhi keperluan vitamin C seharian kita iaitu sebanyak 70 mg sehari.

Jambu batu kaya dengan kandungan serat yang tinggi di mana pada setiap 100 g jambu batu mengandungi sebanyak 6.8 g serat. Ini merupakan jumlah yang tinggi di mana ianya sudah mampu untuk memenuhi hampir 25% keperluan harian serat kita. Serat mampu untuk meransang proses peristalsis di dalam usus sekaligus mencegah sembelit.

4. Memberi rasa kenyang yang lebih lama

Kandungan serat di dalam jambu batu selain dari mencegah sembelit dapat memberikan rasa kenyang yang lebih lama. Serat melambatkan proses pengosongan perut lalu mencegah rasa lapar. Pengambilannya sebelum pengambilan makanan utama dapat mencegah daripada pengambilan makanan yang berlebihan.

5. Mengurangkan paras kolesterol

Satu kajian telah dijalankan ke atas pesakit yang mempunyai hipertensi di mana mereka diminta untuk mengambil buah jambu batu selama 12 minggu. Hasil kajian mendapati

bahawa pengambilan buah jambu batu dapat mengurangkan paras kolesterol, trigliserida, and tekanan darah. Ianya juga meningkatkan paras kolesterol baik di dalam badan iaitu HDL.

Artikel Berkaitan: Punca Kolesterol Tinggi yang Anda Perlu Tahu

6. Melegakan kesakitan semasa haid

Satu kajian percubaan klinikal telah dijalankan ke atas wanita yang mengalami kesakitan semasa haid (dysmenorrhea) di mana mereka diminta untuk mengamalkan ekstrak daun jambu batu selama empat bulan. Hasil kajian mendapati bahawa pengambilan ekstrak daun jambu batu pada dos 6 mg setiap hari selama empat bulan dapat mengurangkan kesakitan semasa haid.

7. Membantu penyerapan zat besi

Pengambilan vitamin C dapat membantu penyerapan zat besi yang lebih baik. Jambu batu mempunyai kandungan vitamin C yang tinggi. Hal ini dapat mencegah anemia, iaitu sejenis penyakit yang disebabkan oleh kekurangan zat besi.

8. Mengurangkan paras tekanan darah

Di dalam satu kajian yang dijalankan ke atas haiwan, di dapati bahawa pengammbilan jambu batu dapat mengurangkan paras tekanan darah haiwan yang mempunyai hipertensi. Hal ini boleh dijelaskan dengan kandungan kalium di dalam jambu batu di mana kalium berfungsi untuk menurunkan paras tekanan darah.

Artikel Berkaitan: Tanda-tanda Tekanan Darah Tinggi

9. Berfungsi sebagai antioksida

Jambu batu mempunyai pelbagai komponen fenolik dan vitamin C yang tinggi yang bersifat anti oksida. Komponen anti oksida ini dapat melawan radikal bebas lalu mencegah kerosakkan sel badan.

10. Bersifat anti kanser

Di dalam satu kajian yang dijalankan ke atas haiwan, didapati bahawa ekstrak daun jambu batu dapat mencegah kanser prostat pada haiwan yang diuji di mana ianya mengurangkan paras serum prostate specific antigen (PSA) dan mengecilkan saiz tumor.

Kesimpulannya, buah jambu batu mempunyai pelbagai kebaikan untuk kesihatan tubuh badan kita. namun pengambilannya haruslah secara bersederhana terutamanya bagi penghidap diabetes.

Diharapkan artikel khasiat buah jambu batu ini dapat memberikan maklumat yang berguna pada para pembaca.

Khasiat Makanan yang lain

Akanda, M. K., Mehjabin, S., Uzzaman, S., & Parvez, G. M. M. (2018). A short review on a Nutritional Fruit: Guava. Toxicology Research. 1. 1-8. Cheng, J., & Yang, R. (1983). Hypoglycemic effect of guava juice in mice and human subjects. The American Journal of Chinese Medicine, 11(01n04), 74-76. doi:10.1142/s0192415x83000124Doubova, S. V., Morales, H. R., Hernández, S. F., Martínez-García, M. D., Ortiz, M. G., Soto, M. A., . . . Lozoya, X. (2007). Effect of a Psidii Guajavae FOLIUM extract in the treatment of primary DYSMENORRHEA: A randomized clinical trial. Journal of Ethnopharmacology, 110(2), 305-310. Singh, R. B., Rastogi, S. S., Singh, R., Ghosh, S., & Niaz, M. A. (1992). Effects of guava intake on serum total and high-density lipoprotein cholesterol levels and on systemic blood pressure. The American journal of cardiology, 70(15), 1287–1291.


10 Khasiat Buah Belimbing Kepada Kesihatan

Tahukah anda apakah nutrisi yang terdapat di dalam buah belimbing dan kebaikannya kepada kesihatan kita? Artikel ini akan membincangkan mengenai komponen penting dan khasiat kesihatan yang ada pada buah belimbing.

Buah belimbing atau nama saintifiknya Averrhoa carambola  adalah sejenis buah tropikal yang  dipercayai berasal dari Maluku dan Sri Lanka. Buah belimbing ini tergolong dalam kumpulan  Averrhoa, yang mengandungi lima spesies, iaitu A. bilimbi, A. dolichocarpa, A.leucopetala, A. microphylla dan A. carambola.

Walau bagaimanapun, hanya buah belimbing spesies A. carambola yang ditanam secara meluas untuk tujuan komersial dan dianggap sebagai spesies terpenting. Buah belimbing ini telah ditanam secara meluas di Asia Tenggara termasuklah di Malaysia dan Indonesia bahkan juga popular di Amerika Syarikat, Australia dan di negara-negara Kepulauan Pasifik Selatan seperti Tahiti. Buah belimbing boleh dimakan segar atau diproses menjadi produk makanan seperti jus atau jem. Ia juga mempunyai rasa masam manis dan berbentuk seperti bintang apabila dipotong.

Tidak dinafikan, buah belimbing juga kaya dengan nutrisi yang baik. Di bawah ini menunjukkan kandungan nutrisi yang ada di dalam sebiji buah belimbing bersaiz sederhana  dengan berat 91 g.

Kalori: 28.2kcalKarbohidrat: 6.2gProtein: 0.9gLemak: 0.3gVitamin A: 55.5IUVitamin C: 31.3mgVitamin E: 0.1mgVitamin K: 0.0mcgNiacin: 0.3mgFolat: 10.9mcgKalsium: 2.7mgMagnesium: 9.1mgFosforus: 10.9mgKalium: 121mgNatrium: 1.8mgZink: 0.1mhKuprum: 0.1mg

Berdasarkan di atas, dapat dilihat bahawa buah belimbing adalah sejenis buah yang rendah kalori dengan hanya 28.2 kcal untuk sebiji buah belimbing bersaiz sederhana. Majoriti buah belimbing juga terdiri daripada air iaitu kira-kira 91% daripada keseluruhan buah belimbing. Di samping itu, dapat dilihat juga bahawa buah belimbing  bukan saja rendah kalori, bahkan juga tinggi dengan serat, vitamin dan mineral.

Komponen Berkhasiat Dalam Buah Belimbing

Jadi, apakah yang membuatkan buah belimbing berkhasiat? Buah belimbing mengandungi beberapa komponen penting yang baik untuk kesihatan badan kita. Antara komponen termasuklah:

Buah belimbing kaya dengan serat  iaitu sebanyak 2.5 g serat dalam sebiji buah belimbing dan mampu memenuhi 10 % jumlah keperluan bagi serat. Serat merupakan satu komponen karbohidrat yang tidak dapat dihadam dan diserap oleh tubuh badan kita.

Walaupun tidak dapat dicerna oleh tubuh badan kita, ia mampu untuk memberi manfaat kesihatan seperti mengawal penyakit kardiovaskular, diabetes, darah tinggi  dan obesiti. Pada asasnya, serat boleh terbahagi kepada dua jenis iaitu serat larut dan serat tidak larut. Buah belimbing mempunyai kedua-dua jenis serat, namun serat tidak larut merangkumi jumlah besar bagi serat di dalam buah belimbing.

Buah belimbing juga merupakan satu sumber vitamin yang bagus kerana ia mengandungi pelbagai jenis vitamin termasuklah vitamin A, C, E, B6 dan folat. Namun begitu, yang paling ketara adalah jumlah vitamin C di mana setiap sebiji buah belimbing yang bersaiz sederhana, terdapat kira-kira 31.3 mg kandungan vitamin C yang mampu memenuhi hampir separuh keperluan harian vitamin C bagi seorang dewasa.

Vitamin C adalah sejenis antioksidan yang mampu melindungi sel badan daripada kerosakan  akibat daripada radikal bebas. Ia juga penting untuk fungsi fisiologi manusia seperti bagi pembentukan kolagen yang memberikan struktur kepada tulang, rawan, otot dan saluran darah. Vitamin C juga penting untuk membantu penyerapan zat besi di dalam badan manusia.

Buah belimbing juga mempunyai pelbagai jenis mineral termasuklah kalsium,  fosforus, kalium dan banyak lagi. Antara sumber mineral tersebut, buah belimbing mempunyai jumlah kalium yang tinggi iaitu sebanyak 121 mg kalium di dalam sebiji buah belimbing bersaiz sederhana. Kalium merupakan satu mineral yang penting bagi kesihatan tulang dan jantung. Ia mampu membantu membina otot dan protein di dalam badan, mengawal tekanan darah bahkan juga mampu mengurangkan risiko penyakit kardiovaskular.

Buah belimbing juga merupakan sumber antioksidan yang bagus. Antara sumber antioksidan yang ada pada buah belimbing termasuklah polifenol dan flavonoid seperti quercetin, epicatechin dan gallic acid. Komponen polifenol ini penting kerana ia dapat membantu melawan radikal bebas sekaligus melindungi sel-sel badan daripada terdedah kepada radikal bebas yang boleh menyebabkan pelbagai jenis penyakit contohnya seperti kanser dan penyakit kardiovaskular.

10 Khasiat Buah Belimbing Pada Kesihatan

Memandangkan buah belimbing mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa khasiat buah belimbing kepada kesihatan:

1. Mengawal paras gula dalam darah

Buah belimbing mengandungi serat yang boleh membantu mengawal paras gula dalam darah. Serat tidak larut yang terdapat di dalam buah belimbing berperanan untuk  meningkatkan penghasilan insulin yang seterusnya dapat membantu mengawal paras gula dalam darah. Di dalam satu kajian yang dijalankan terhadap tikus yang mempunyai masalah diabetes, suntikan sebanyak 50-100g/kg jus buah belimbing boleh meningkatkan penghasilan insulin di dalam tikus seterusnya menurunkan paras gula di dalam darah.

Kajian itu juga mendapati bahawa jus buah belimbing dapat menghalang perkembangan nefropati diabetes, iaitu sejenis komplikasi diabetes yang menyebabkan kerosakan kepada buah pinggang dan boleh membawa kepada kegagalan buah pinggang. Oleh itu, buah belimbing bukan saja dapat mengawal paras gula dalam darah, bahkan juga dapat melambatkan perkembangan komplikasi diabetes.

Artikel Berkaitan: Kencing manis. Apa yang anda perlu tahu

2. Menurunkan paras kolesterol dalam darah

Di samping itu, buah belimbing juga boleh membantu menurunkan paras kolesterol dalam darah. Hal ini kerana buah belimbing kaya dengan serat yang boleh meningkatkan penyingkiran kolesterol dari badan seterusnya  menurunkan paras kolesterol dalam darah. Kajian yang dijalankan kepada warga tua di Thailand mendapati bahawa pengambilan 100 g jus buah belimbing segar setiap dua kali sehari selama 4 minggu telah membantu menurunkan kadar kolesterol jahat (LDL-kolesterol) dan meningkatkan kolesterol baik (HDL Kolesterol) di dalam tubuh.

Artikel Berkaitan: Punca Kolesterol Tinggi

3. Mengawal tekanan darah

Selain itu, buah belimbing juga boleh membantu untuk mengawal tekanan darah. Hal ini kerana buah belimbing mempunyai kalium dan serat yang boleh membantu menurunkan tekanan darah tinggi. Kalium yang terdapat di dalam buah belimbing berfungsi untuk mengawal otot jantung, menyebabkan salur darah mengembang, melancarkan aliran darah seterusnya menurunkan dan mengawal tekanan darah supaya menjadi normal.

Di samping itu, terdapat juga kajian yang menunjukkan khasiat ekstrak daun pokok buah belimbing dalam mengawal tekanan darah tinggi di dalam tikus. Hal ini menunjukkan bahawa selain buahnya, daun pokok buah belimbing juga  mampu untuk mengawal tekanan darah.

Buah belimbing juga tinggi dengan aktiviti antioksidan yang boleh membantu melawan radikal bebas sekaligus memberi kebaikan kepada kesihatan tubuh badan seperti mampu mencegah penyakit kanser. Hal ini kerana buah belimbing adalah buah yang tinggi dengan antioksidan seperti polifenol, flavonoid, vitamin C, vitamin E, proanthocyanin, tannin dan galic acid.

Kajian terhadap manusia telah menunjukkan bahawa pengambilan jus buah belimbing telah meningkatkan status antioksidan di dalam badan manusia seterusnya mampu melawan radikal bebas. Kajian terhadap 27 orang warga tua itu juga mendapati bahawa pengambilan 100 g jus buah belimbing setiap dua kali sehari selama empat minggu dapat meningkatkan kapasiti antioksidan termasuklah kandungan vitamin A dan vitamin C di dalam badan manusia. Selain tu, pengambilan buah belimbing juga telah memberi khasiat kesihatan dengan membantu membuang toksin daripada badan dan membantu sistem imun dalam mengelakkan barah melalui aktiviti antioksidannya.

5. Boleh mengurangkan keradangan

Oleh kerana sifat buah belimbing yang antiradang, buah belimbing juga boleh mengurangkan keradangan yang boleh kepada membawa pelbagai jenis masalah kesihatan seperti kanser, penyakit neurologikal, gangguan metabolik (seperti diabetes) dan penyakit kardiovaskular. Kajian menunjukkan serat yang terdapat di dalam buah belimbing mempunyai sifat antiradang yang boleh menjadi terapi pencegahan dan mengurangkan kesakitan akibat keradangan.

Sebagai tambahan, terdapat juga kajian juga yang melaporkan khasiat daun pokok buah belimbing dalam mengurangkan keradangan kulit. Kajian makmal telah mendapati bahawa ekstrak daripada daun pokok buah belimbing dapat mengurangkan keradangan dan masalah eksema secara beransur ansur apabila diletak pada kulit tikus.

6. Mengurangkan risiko penyakit jantung

Penyakit jantung dikenali sebagai pembunuh nombor 1 di Malaysia dan ia adalah ‘pembunuh senyap’ yang tidak mengira latar belakang mangsanya. Kajian ada mendapati bahawa buah belimbing boleh membantu mengurangkan risiko penyakit kardiovaskular seperti penyakit jantung kerana ciri-cirinya yang antiradang dan tinggi dengan antioksidan. Satu kajian makmal yang dijalankan terhadap tikus telah mendapati bahawa buah belimbing dapat mengurangkan risiko serangan jantung kerana mempunyai aktiviti antioksidan yang tinggi.

Artikel Berkaitan: Tanda-tanda anda menghidapi Sakit Jantung

7. Berpotensi mencegah kanser

Di samping itu, buah belimbing juga berpotensi untuk mencegah penyakit kanser. Menurut kajian yang dilakukan terhadap tikus, ekstrak buah belimbing dapat mengurangkan insiden tumor, pembentukan tumor bahkan juga mampu mengurangkan kesan tumor terhadapat mamalia tersebut. Terdapat juga kajian yang menunjukkan bahawa ekstrak buah belimbing berpotensi untuk mencegah penyakit kanser hati dengan meningkat antioksidan seperti glutatahione di dalam badan sekaligus membantu melawan dan mengurangkan radikal bebas.

8. Baik untuk sistem penghadaman

Buah belimbing juga tinggi dengan serat yang boleh membantu sistem penghadaman manusia. Serat tidak larut boleh membantu proses pembuangan air besar  dan mencegah masalah sembelit. Hal ini kerana serat mampu meningkatkan kadar pergerakan usus sekaligus melancarkan sistem penghadaman makanan. Pelbagai kajian yang dijalankan telah menunjukkan bahawa pengambilan  dua hidangan buah yang tinggi serat setiap sehari mampu meningkatkan saiz najis dan melembutkannya,  memudahkan najis untuk melalui usus sekaligus mampu mencegah daripada masalah sembelit.

9. Membantu menurunkan berat

Oleh kerana nutrisinya yang tinggi serat, buah belimbing juga bagus untuk proses penurunan berat badan. Sifatnya yang rendah kalori dan tinggi dengan serat boleh dijadikan snek sihat semasa dalam proses penurunan badan bagi menggantikan snek yang tidak sihat seperti pastri dan kek. Serat di dalam buah belimbing juga boleh memberi rasa kenyang dan puas apabila dimakan, sekaligus membantu mengelakkan daripada mengambil kalori secara berlebihan. Oleh yang demikian, pengambilan buah belimbing mampu untuk membantu proses penurunan berat badan.

10. Menghidratkan tubuh badan

Akhir sekali, buah belimbing juga mampu untuk menyegarkan dan menghidratkan tubuh badan memandangkan ia mempunyai jumlah air yang tinggi. Badan yang terhidrasi (kurang air) akan memberi kesan seperti sakit kepala, rasa terlampau letih, masalah kulit, kekejangan otot dan tekanan darah rendah. Buah belimbing mengandungi kira-kira 91% air yang boleh membantu untuk menyegar dan menghidratkan badan. Oleh itu, dapat dilihat bahawa pengambilan buah belimbing juga bagus untuk mengelakkan masalah kurang air dalam badan.

Kesimpulannya, jelaslah bahawa buah belimbing kaya dengan nutrisi seperti serat, vitamin, mineral dan antioksidan yang boleh memberi kebaikan kepada kesihatan kita. Buah belimbing mempunyai khasiat seperti mampu mengawal paras gula dalam darah, menurunkan paras kolesterol dalam darah, mengawal tekanan darah, tinggi aktiviti antioksidan, mengurangkan keradangan, mencegah penyakit jantung dan kanser, baik untuk sistem penghadaman, membantu proses penurunan berat dan mampu menghidratkan tubuh badan.

Walaubagaimanapun, buah belimbing tidak sesuai dimakan oleh penghidap penyakit buah pinggang kerana kandungan toksin dikenali sebagai neurotoxin  yang terdapat di dalam buah belimbing yang boleh menyebabkan kesan seperti kekeliruan dan sawan kepada pesakit. Lebih teruk lagi, ia juga boleh membawa maut jika tidak ditangani dengan baik. Oleh itu, sekiranya anda mempunyai masalah buah pinggang, pastikan anda mendapat nasihat daripada doktor atau pakar pemakanan anda sebelum mengambil buah ini. Akhir sekali, diharapkan artikel ini dapat memberi manfaat kepada pembaca mengenai khasiat buah belimbing.

Khasiat Buah yang lain

Doli, J., Donsu, T., & Bakri, M. H. (2017). Averrhoa carambola Benefits to Reduce Hyphertension. 5th AASIC, 03.Dreher, M. L. (2018). Whole Fruits and Fruit Fiber Emerging Health Effects. Nutrients, 10(1833), 1–54. https://doi.org/10.3390/nu10121833Lakmal, K., Yasawardene, P., Jayarajah, U., & Seneviratne, S. L. (2021). Nutritional and medicinal properties of Star fruit (Averrhoa carambola): A review. Food Science and Nutrition, 2021(00), 1–14. https://doi.org/10.1002/fsn3.2135Leivas, C. L., Nascimento, L. F., Barros, W. M., Santos, A. R. S., Iacomini, M., & Cordeiro, L. M. C. (2016). Substituted galacturonan from starfruit: Chemical structure and antinociceptive and anti-inflammatory effects. International Journal of Biological Macromolecules, 84, 295–300. Muthu, N., Lee, S. Y., Phua, K. K., & Bhore, S. J. (2016). Nutritional, Medicinal and Toxicological Attributes of Star-Fruits (Averrhoa carambola L.): A Review. Bioinformation, 12(12), 420–424. Pham, H. T. T., Huang, W., Han, C., Li, J., Xie, Q., Wei, J., Xu, X., Lai, Z., Huang, X., Huang, R. Bin, & Wen, Q. W. (2017). Effects of Averrhoa carambola L. (Oxalidaceae) juice mediated on hyperglycemia, hyperlipidemia, and its influence on regulatory protein expression in the injured kidneys of streptozotocin-induced diabetic mice. American Journal of Translational Research, 9(1), 36–49.Pitroda, K. D., & Sachdeva, P. D. (2016). Evaluation of cardio protective effect of Averrhoa carambola fruit in isoproterenol induced myocardial infarction in rats. International Journal of Pharmaceutical Sciences and Research, 7(7), 2845–2851. https://doi.org/10.13040/IJPSR.0975-8232.7(7).2845-51Singh, R., Sharma, J., & Goyal, P. K. (2014). Prophylactic Role of Averrhoa carambola ( Star Fruit ) Extract against Chemically Induced Hepatocellular Carcinoma in Swiss Albino Mice. Advances in Pharmacological Sciences, 1–8. https://doi.org/10.1155/2014/158936Soncini, R., Santiago, M. B., Orlandi, L., Moraes, G. O. I., Peloso, A. L. M., Santos, M. H. dos, Alves-da-Silva, A., Jr, V. A. P., Bento, A. C., & Giusti-Paiva, A. (2011). Hypotensive effect of aqueous extract of Averrhoa carambola L . ( Oxalidaceae ) in rats : An in vivo and in vitro approach Hypotensive effect of aqueous extract of Averrhoa carambola L . ( Oxalidaceae ) in rats : An in vivo and in vitro approach. Journal of Ethnopharmacology, 133, 353–357. United State Department of Agriculture (USDA). (2021). Carambola, (starfruit), raw Nutrition Facts & Calories. NutritionData.